**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**03 ДУГААР САРЫН 30-НЫ ӨДӨР /ЛХАГВА ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Хэлэлцсэн асуудал** | **Хуудасны дугаар** |
| **1.** | **Хуралдааны товч тэмдэглэл:** | 1-6 |
| **2.** | **Хуралдааны дэлгэрэнгүй тэмдэглэл:** | 7-46 |
|  | 1.Монгол Улсыг 2021-2025 онд хөгжүүлэх таван жилийн үндсэн чиглэлийн тухайн жилийн гүйцэтгэлийн явц болон Монгол Улсын Засгийн газрын 2020-2024 оны үйл ажиллагааны хөтөлбөрийн 2021 оны хэрэгжилт /Засгийн газар 2022.03.15-ны өдөр өргөн мэдүүлсэн, Төрийн байгуулалтын болон Эдийн засгийн байнгын хорооны хамтарсан хуралдаанд санал, дүгнэлтээ хүргүүлнэ/ | 7-27 |
| 2.Монгол Улс, Азийн хөгжлийн банк хоорондын Хөтөлбөрийн хэлэлцээр /Жижиг зардлыг санхүүжүүлэх хөтөлбөр/-ийн төсөл /Засгийн газар 2022.01.13-ны өдөр ирүүлсэн, зөвшилцөх/ | 27-32 |
|  | 3.Олон улсын иргэний нисэхийн тухай Конвенцын 50 дугаар зүйлийн а) хэсэгт нэмэлт, өөрчлөлт оруулах тухай Протоколд нэгдэн орох тухай санал /Засгийн газар 2022.01.27-ны өдөр ирүүлсэн, зөвшилцөх/ | 32-35 |
|  | 4.Олон улсын иргэний нисэхийн тухай Конвенцын 56 дугаар зүйлд нэмэлт, өөрчлөлт оруулах тухай Протоколд нэгдэн орох тухай санал /Засгийн газар 2022.01.27-ны өдөр ирүүлсэн, зөвшилцөх/ | 35-36 |
|  | 5.Цөмийн энергийн комиссын үйл ажиллагааны тайлан, холбогдох хууль, тогтоомжийн хэрэгжилтийн талаарх мэдээллийг сонсох | 36-46 |

***Монгол Улсын Их Хурлын 2022 оны хаврын ээлжит чуулганы***

***Аюулгүй байдал, гадаад бодлогын байнгын хорооны***

***03 дугаар сарын 30-ны өдөр /Лхагва гараг/-ийн***

***хуралдааны товч тэмдэглэл***

Аюулгүй байдал, гадаад бодлогын байнгын хорооны дарга Б.Баттөмөр ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 10 цаг 25 минутад Төрийн ордны “Их эзэн Чингис хаан” танхимд эхлэв.*

*Чөлөөтэй: Э.Бат-Амгалан, Т.Доржханд, Б.Энх-Амгалан;*

*Эмнэлгийн чөлөөтэй: Х Баделхан, Д.Цогтбаатар.*

***Нэг.Монгол Улсыг 2021-2025 онд хөгжүүлэх таван жилийн үндсэн чиглэлийн тухайн жилийн гүйцэтгэлийн явц болон Монгол Улсын Засгийн газрын 2020-2024 оны үйл ажиллагааны хөтөлбөрийн 2021 оны хэрэгжилт*** */Засгийн газар 2022.03.15-ны өдөр өргөн мэдүүлсэн, Төрийн байгуулалтын болон Эдийн засгийн байнгын хорооны хамтарсан хуралдаанд санал, дүгнэлтээ хүргүүлнэ/*

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Б.Жавхлан, Батлан хамгаалахын сайд Г.Сайханбаяр, Батлан хамгаалах яамны Төрийн нарийн бичгийн дарга Д.Ганхуяг, мөн яамны Стратеги, бодлого төлөвлөлтийн газрын дарга Ч.Гандирваа, Хяналт-шинжилгээ, үнэлгээ, дотоод аудитын газрын дарга Б.Эрхэмбаяр, Гадаад харилцааны сайд Б.Батцэцэг, Гадаад харилцааны дэд сайд Б.Мөнхжин, Гадаад харилцааны яамны Төрийн захиргааны удирдлагын газрын захирал С.Золжаргал, Хяналт-шинжилгээ, үнэлгээ, дотоод аудитын газрын дарга Т.Тэгшжаргал, Консулын газрын захирал Б.Болд, Эдийн засаг, хөгжлийн дэд сайд С.Наранцогт, Эдийн засаг, хөгжлийн яамны Төрийн нарийн бичгийн дарга Х.Батжаргал, мөн яамны Хөгжлийн судалгааны газрын даргын албан үүргийг түр орлон гүйцэтгэгч Б.Түмэндэлгэр, Хөгжлийн нэгдсэн бодлогын газрын дарга Ж.Ганбаяр, Уул уурхай, хүнд үйлдвэрийн яамны Төрийн нарийн бичгийн дарга Г.Нандинжаргал, Хүнс, хөдөө аж ахуй, хөнгөн үйлдвэрийн яамны Хяналт-шинжилгээ, үнэлгээ, дотоод аудитын газрын дарга Б.Алтансүх, Засгийн газрын Хэрэг эрхлэх газрын Хяналт-шинжилгээ, үнэлгээ, дотоод аудитын газрын дарга Э.Бат-Идэр, Үндэсний аудитын газрын Аудитын гуравдугаар газрын захирал, тэргүүлэх аудитор Д.Энхболд, мөн газрын Хөгжлийн бодлого, төлөвлөлтийн газрын захирал, тэргүүлэх аудитор Б.Бундхорол, Онцгой байдлын ерөнхий газрын дэд дарга Л.Болдбаатар, мөн газрын Бодлого зохицуулалт, хамтын ажиллагааны газрын дарга Л.Өлзийбаяр, Цөмийн энергийн комиссын нарийн бичгийн дарга бөгөөд Ажлын албаны дарга Г.Манлайжав, мөн албаны Цөмийн технологийн бодлогын газрын дарга М.Чадраабал, Цөмийн аюулгүй байдлын бодлогын газрын дарга Э.Нямдаваа, Тамгын газрын дарга Б.Баатарцогт нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Чимгээ, референт Б.Гандиймаа, Хяналт шалгалт, үнэлгээний газрын Хяналт шалгалтын хэлтсийн зөвлөх Б.Нандингэрэл, Төсвийн хяналт, шинжилгээний хэлтсийн референт С.Төрмөнх, Д.Гэрэлт-Од **нар байлцав.**

Монгол Улсыг 2021-2025 онд хөгжүүлэх таван жилийн үндсэн чиглэлийн тухайн жилийн гүйцэтгэлийн явц болон Монгол Улсын Засгийн газрын 2020-2024 оны үйл ажиллагааны хөтөлбөрийн 2021 оны хэрэгжилтийн талаар Сангийн сайд Б.Жавхлан танилцуулав.

Танилцуулгатай холбогдуулан Улсын Их Хурлын гишүүн Х.Булгантуяа, Н.Наранбаатар, Д.Ганбат, Д.Бат-Эрдэнэ нарын тавьсан асуултад Сангийн сайд Б.Жавхлан, Батлан хамгаалахын сайд Г.Сайханбаяр, Засгийн газрын Хэрэг эрхлэх газрын Хяналт-шинжилгээ, үнэлгээ, дотоод аудитын газрын дарга Э.Бат-Идэр нар хариулж, тайлбар хийв.

Улсын Их Хурлын гишүүн Н.Наранбаатар, Д.Ганбат нар үг хэлэв.

Байнгын хорооноос гарах санал, дүгнэлтийг Улсын Их Хурлын гишүүн Н.Энхболд Төрийн байгуулалтын болон Эдийн засгийн байнгын хорооны хамтарсан хуралдаанд танилцуулахаар тогтов.

*Уг асуудлыг 11 цаг 52 минутад хэлэлцэж дуусав.*

***Хоёр.Монгол Улс, Азийн хөгжлийн банк хоорондын Хөтөлбөрийн хэлэлцээр /Жижиг зардлыг санхүүжүүлэх хөтөлбөр/-ийн төсөл*** */Засгийн газар 2022.01.13-ны өдөр ирүүлсэн,* ***зөвшилцөх****/*

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Б.Жавхлан, Сангийн яамны Санхүүгийн бодлогын газрын дарга Б.Сүх-Очир, мөн газрын Өрийн удирдлагын хэлтсийн дарга Б.Одонтуяа, Хууль, эрх зүйн газрын дарга З.Энхболд, Эдийн засаг, хөгжлийн яамны Хөгжлийн санхүүжилт, нэгдсэн төлөвлөлтийн газрын дарга И.Батхүү, Нийслэлийн Засаг даргын орлогч Б.Одсүрэн, Нийслэлийн Эдийн засгийн хөгжил, төр хувийн хэвшлийн түншлэлийн хэлтсийн дарга М.Аясгалан нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Чимгээ, референт Б.Гандиймаа нар байлцав.

Зөвшилцөх тухай асуудлын талаар Сангийн сайд Б.Жавхлан, Эдийн засгийн байнгын хорооноос гаргасан санал, дүгнэлтийг Улсын Их Хурлын гишүүн Б.Баттөмөр, Төсвийн байнгын хорооноос гаргасан санал, дүгнэлтийг Улсын Их Хурлын гишүүн Х.Булгантуяа нар танилцуулав.

Танилцуулга болон Байнгын хорооны санал, дүгнэлтттэй холбогдуулан Улсын Их Хурлын гишүүн Д.Ганбатын тавьсан асуултад Сангийн сайд Б.Жавхлан, Нийслэлийн Засаг даргын орлогч Б.Одсүрэн нар хариулж, тайлбар хийв.

Улсын Их Хурлын гишүүн Д.Бат-Эрдэнэ үг хэлэв.

**Б.Баттөмөр***:* Монгол Улс, Азийн хөгжлийн банк хоорондын Хөтөлбөрийн хэлэлцээр /Жижиг зардлыг санхүүжүүлэх хөтөлбөр/-ийн төслийг зөвшилцөхийг зөвшөөрч, Засгийн газарт гарын үсэг зурах эрх олгоё гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 7

Бүгд: 13

46.2 хувийн саналаар дэмжигдсэнгүй.

Улсын Их Хурлын гишүүн Д.Ганбатын “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Б.Баттөмөр:** Улсын Их Хурлын гишүүн Д.Ганбатын гаргасан горимын саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар горимын санал дэмжигдлээ.

**Б.Баттөмөр:** Монгол Улс, Азийн хөгжлийн банк хоорондын Хөтөлбөрийн хэлэлцээр /Жижиг зардлыг санхүүжүүлэх хөтөлбөр/-ийн төслийг зөвшилцөхийг зөвшөөрч, Засгийн газарт гарын үсэг зурах эрх олгоё гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 7

Татгалзсан: 3

Бүгд: 10

70.0 хувийн саналаар дэмжигдлээ.

Байнгын хорооноос гарах санал, дүгнэлтийг Засгийн газарт хүргүүлэхээр тогтов.

*Уг асуудлыг 12 цаг 03 минутад хэлэлцэж дуусав.*

***Гурав.Олон улсын иргэний нисэхийн тухай Конвенцын 50 дугаар зүйлийн а) хэсэгт нэмэлт, өөрчлөлт оруулах тухай Протоколд нэгдэн орох тухай санал*** */Засгийн газар 2022.01.27-ны өдөр ирүүлсэн,* ***зөвшилцөх****/*

Хэлэлцэж буй асуудалтай холбогдуулан Зам, тээврийн хөгжлийн сайд Л.Халтар, Зам, тээврийн хөгжлийн яамны Төрийн нарийн бичгийн дарга С.Батболд, мөн яамны Иргэний нисэхийн бодлогын хэрэгжилтийг зохицуулах газрын дарга Ч.Мөнхтуяа, Иргэний нисэхийн ерөнхий газрын дарга С.Мөнхнасан нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Чимгээ, референт Б.Гандиймаа нар байлцав.

Зөвшилцөх тухай асуудлын талаар Зам, тээврийн хөгжлийн сайд Л.Халтар танилцуулав.

Танилцуулгатай холбогдуулан Улсын Их Хурлын гишүүн Д.Бат-Эрдэнийн тавьсан асуултад Зам, тээврийн хөгжлийн сайд Л.Халтар хариулж, тайлбар хийв.

Улсын Их Хурлын гишүүд үг хэлээгүй болно.

**Б.Баттөмөр***:* Олон улсын иргэний нисэхийн тухай Конвенцын 50 дугаар зүйлийн а) хэсэгт нэмэлт, өөрчлөлт оруулах тухай Протоколд нэгдэн орохыг зөвшөөрч, Засгийн газарт гарын үсэг зурах эрх олгоё гэсэн саналыг дэмжье гэсэн санал хураалт явуулъя.

Зөвшөөрсөн: 5

Татгалзсан: 5

Бүгд: 10

50.0 хувийн саналаар дэмжигдсэнгүй.

Улсын Их Хурлын гишүүн Д.Ганбатын “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Б.Баттөмөр:** Улсын Их Хурлын гишүүн Д.Ганбатын гаргасан горимын саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар горимын санал дэмжигдлээ.

**Б.Баттөмөр:** Олон улсын иргэний нисэхийн тухай Конвенцын 50 дугаар зүйлийн а) хэсэгт нэмэлт, өөрчлөлт оруулах тухай Протоколд нэгдэн орохыг зөвшөөрч, Засгийн газарт гарын үсэг зурах эрх олгоё гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

Байнгын хорооноос гарах санал, дүгнэлтийг Засгийн газарт хүргүүлэхээр тогтов.

*Уг асуудлыг 12 цаг 12 минутад хэлэлцэж дуусав.*

***Дөрөв.Олон улсын иргэний нисэхийн тухай Конвенцын 56 дугаар зүйлд нэмэлт, өөрчлөлт оруулах тухай Протоколд нэгдэн орох тухай санал*** */Засгийн газар 2022.01.27-ны өдөр ирүүлсэн,* ***зөвшилцөх****/*

Хэлэлцэж буй асуудалтай холбогдуулан Зам, тээврийн хөгжлийн сайд Л.Халтар, Зам, тээврийн хөгжлийн яамны Төрийн нарийн бичгийн дарга С.Батболд, мөн яамны Иргэний нисэхийн бодлогын хэрэгжилтийг зохицуулах газрын дарга Ч.Мөнхтуяа, Иргэний нисэхийн ерөнхий газрын дарга С.Мөнхнасан нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Чимгээ, референт Б.Гандиймаа нар байлцав.

Зөвшилцөх тухай асуудлын талаар Зам, тээврийн хөгжлийн сайд Л.Халтар танилцуулав.

Танилцуулгатай холбогдуулан Улсын Их Хурлын гишүүдээс асуулт, санал гараагүй болно.

**Б.Баттөмөр:** Олон улсын иргэний нисэхийн тухай Конвенцын 56 дугаар зүйлд нэмэлт, өөрчлөлт оруулах тухай Протоколд нэгдэн орохыг зөвшөөрч, Засгийн газарт гарын үсэг зурах эрх олгоё гэсэн саналыг дэмжье гэсэн хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

Байнгын хорооноос гарах санал, дүгнэлтийг Засгийн газарт хүргүүлэхээр тогтов.

*Уг асуудлыг 12 цаг 20 минутад хэлэлцэж дуусав.*

***Тав.Цөмийн энергийн комиссын үйл ажиллагааны тайлан, холбогдох хууль, тогтоомжийн хэрэгжилтийн талаарх мэдээллийг сонсох***

Хэлэлцэж буй асуудалтай холбогдуулан Цөмийн энергийн комиссын нарийн бичгийн дарга бөгөөд Ажлын албаны дарга Г.Манлайжав, мөн албаны Цөмийн технологийн бодлогын газрын дарга М.Чадраабал, Цөмийн аюулгүй байдлын бодлогын газрын дарга Э.Нямдаваа, Тамгын газрын дарга Б.Баатарцогт нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Чимгээ, референт Б.Гандиймаа нар байлцав.

Цөмийн энергийн комиссын үйл ажиллагааны тайлан, холбогдох хууль, тогтоомжийн хэрэгжилтийн талаарЦөмийн энергийн комиссын нарийн бичгийн дарга бөгөөд Ажлын албаны дарга Г.Манлайжав мэдээлэл хийв.

Мэдээлэлтэй холбогдуулан Улсын Их Хурлын гишүүн Н.Энхболд, Б.Баттөмөр нарын тавьсан асуултад Цөмийн энергийн комиссын нарийн бичгийн дарга бөгөөд Ажлын албаны дарга Г.Манлайжав, мөн албаны Цөмийн технологийн бодлогын газрын дарга М.Чадраабал, Цөмийн аюулгүй байдлын бодлогын газрын дарга Э.Нямдаваа нар хариулж, тайлбар хийв.

Улсын Их Хурлын гишүүд үг хэлээгүй болно.

Улсын Их Хурлын гишүүд Цөмийн энергийн комиссын үйл ажиллагааны тайлан, холбогдох хууль, тогтоомжийн хэрэгжилтийн талаар мэдээллийг сонсов.

Байнгын хорооны хуралдаанаар 5 асуудал хэлэлцэв.

Хуралдаан 2 цаг 37 минут үргэлжилж, 19 гишүүнээс 14 гишүүн хүрэлцэн ирж, 73.7 хувийн ирцтэйгээр 13 цаг 02 минутад өндөрлөв.

**Тэмдэглэлтэй танилцсан:**

АЮУЛГҮЙ БАЙДАЛ, ГАДААД БОДЛОГЫН

БАЙНГЫН ХОРООНЫ ДАРГА Б.БАТТӨМӨР

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ П.МЯДАГМАА

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ 03 ДУГААР САРЫН 30-НЫ ӨДӨР / ЛХАГВА ГАРАГ/-ИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

**Б.Баттөмөр:** Эрхэм гишүүдийн энэ өдрийн амар амгаланг ирье. Байнгын хорооны гишүүдийн ирц бүрдсэн тул Аюулгүй байдал, гадаад бодлогын байнгын хорооны 2022 оны 03 дугаар сарын 30-ны өдрийн хуралдаан нээснийг мэдэгдье.

Байнгын хорооны хуралдаанаар хэлэлцэх асуудлыг танилцуулъя.

Нэгдүгээрт нь, Монгол Улсыг 2021-2025 онд хөгжүүлэх таван жилийн үндсэн чиглэлийн тухай гүйцэтгэлийн явц болон Монгол Улсын Засгийн газрын 2020-2024 оны үйл ажиллагааны хөтөлбөрийн 2021 оны хэрэгжилт, Засгийн газар 2022 оны 03 дугаар сарын 15-ны өдөр өргөн мэдүүлсэн Төрийн байгуулалтын болон Эдийн засгийн байнгын хорооны хамтарсан хуралдаанд санал дүгнэлтээ хүргүүлнэ, нэг дэх асуудал.

Хоёр дахь нь, Монгол Улс, Азийн хөгжлийн банк хоорондын хөтөлбөрийн хэлэлцээр /Жижиг зардлыг санхүүжүүлэх хөтөлбөрийн төсөл/ Засгийн газар 2022 оны 01 дүгээр сарын 13-ны өдөр мэдүүлсэн байгаа.

Гурав дахь асуудал. Олон улсын Иргэний нисэхийн тухай конвенцын 50 дугаар зүйлийн а) хэсэгт нэмэлт, өөрчлөлт оруулах тухай Протоколд нэгдэн орох тухай санал. Засгийн газар 2022 оны 01 дүгээр сарын 27-ны өдөр өргөн мэдүүлсэн, зөвшилцөх.

Дөрөв дэх нь, Олон улсын Иргэний нисэхийн тухай конвенцын 56 дугаар зүйлд нэмэлт, өөрчлөлт оруулах тухай протоколд нэгдэн орой тухай санал. Засгийн газар 2012 оны 01 дүгээр сарын 27-ны өдөр өргөн мэдүүлсэн, зөвшилцөх.

Тав дахь нь, Мэдээлэл сонсох. Цөмийн энергийн комиссын үйл ажиллагааны тайланд холбогдох хууль тогтоомжийн хэрэгжилтийн талаар мэдээллийг сонсоно.

Хэлэлцэх асуудалтай холбогдуулан өөр саналтай гишүүд байна уу, алга байна.

Нэгдүгээр асуудлыг Жавхлан сайд танилцуулах юм уу? Жавхлан сайдыг дуудъя.

**Нэгдүгээр асуудал, Монгол Улсыг 2021-2025 онд хөгжүүлэх 5 жилийн үндсэн чиглэлийн тухайн жилийн гүйцэтгэлийн явц болон Монгол Улсын Засгийн газрын 2022-2024 оны үйл ажиллагааны хөтөлбөрийн 2021 оны хэрэгжилтийг одоо хэлэлцье.**

Засгийн газар 2022 оны 03 дугаар сарын 15-ны өдөр өргөн мэдүүлсэн Төрийн байгуулалтын болон Эдийн засгийн байнгын хорооны хамтарсан хуралдаанд санал, дүгнэлтээ хүргүүлнэ.

Хөгжлийн бодлого төлөвлөлт, түүний удирдлагын тухай хуулийн 18.4-т Засгийн газар Монгол Улсын хөгжлийн жилийн төлөвлөгөөний гүйцэтгэлд аудит хийлгэхээр жил бүрийн 02 дугаар сарын 01-ний дотор төрийн аудитын дээд байгууллагад хүргүүлж, 03 дугаар сарын 15-ны өдрийн дотор Улсын Их Хуралд өргөн мэдүүлж, Улсын Их Хурал 04 дүгээр сарын 01-ний өдөр хэлэлцэнэ гэж заасны дагуу Засгийн газар 2022 оны 03 дугаар сарын 15-ны өдөр өргөн мэдүүлсэн болно.

Тайлбар уншъя. Монгол Улсын Их Хурлын Хяналт шалгалтын тухай хуулийн 17, 18 дугаар зүйлийн нэг дэх хэсэгт заасны дагуу Улсын Их Хурал Монгол Улсыг хөгжүүлэх 5 жилийн үндсэн чиглэл бол Монгол Улсын Засгийн газрын үйл ажиллагааны хөтөлбөрийн 2021 оны хэрэгжилтийн явцын тайланг Монгол Улсын хөгжлийн жилийн төлөвлөгөөний гүйцэтгэлийн тайлантай хамтатган одоо хэлэлцэх ёстой.

Гэвч Хөгжлийн бодлого, төлөвлөлт энэ удирдлагын тухай хуулийг 2020 оны 05 дугаар сарын 07-ны өдөр шинэчлэн баталж улмаар тухайн жил нь Улсын Их Хурлын ээлжит сонгууль болж шинэ Засгийн газар хуульд заасан хугацаанд Засгийн газар Монгол Улсын хөгжлийн 2021 оны төлөвлөгөөний төслийг Улсын Их Хуралд өргөн мэдүүлээгүй юм. Иймд энэ удаад улсын хөгжлийн жилийн төлөвлөгөө батлагдаагүй тул Монгол Улсыг хөгжүүлэх 5 жилийн үндсэн чиглэл болон Монгол Улсын Засгийн газрын үйл ажиллагааны хөтөлбөрийн 2021 оны хэрэгжилтийн явцын тайланг одоо хэлэлцэнэ. Засгийн газрын хуралтай давхцаж байгаа байх Жавхлан сайд.

Зарим гишүүд Хууль зүйн байнгын хорооны хуралд сууж байгаа давхцаж байгаа. Жавхлан сайд, Сайханбаяр сайд 2-ыг дуудъя.

Ирсэн хүмүүсийг танилцуулж байя. Гандирваа Батлан хамгаалах яамны Стратеги бодлого, төлөвлөлтийн газрын дарга, Эрхэмбаяр Батлан хамгаалах яамны Хяналт-шинжилгээ, үнэлгээ, дотоод аудитын газрын дарга, Мөнхжин Гадаад харилцааны дэд сайд, Золжаргал Гадаад харилцааны яамны Төрийн захиргаа, удирдлагын газрын дарга, Болд Консулын газрын захирал, Тэгшжаргал Гадаад харилцааны яамны Хяналт-шинжилгээ, үнэлгээ дотоод аудитын газрын дарга гэсэн бүрэлдэхүүнтэй хүмүүс Гадаад явдлын яамнаас ирсэн байна. Сангийн яамнаас Түмэндэлгэр, Эдийн засаг, хөгжлийн яамнаас Эдийн засаг, хөгжлийн яамны Хөгжлийн судалгааны газрын захирал, Ганбаяр Эдийн засаг, хөгжлийн яамны Хөгжлийн нэгдсэн бодлогын газрын дарга, Засгийн газрын Хэрэг эрхлэх газраас Бат-Идэр, Засгийн газрын Хэрэг эрхлэх газрын Хяналт, шинжилгээ, үнэлгээ, дотоод аудитын газрын дарга, Хүнс, хөдөө аж ахуйн яамнаас Хүнс, хөдөө аж ахуй, хөнгөн үйлдвэрийн яамны Хяналт-шинжилгээ, үнэлгээ, дотоод аудитын газрын дарга, Уул уурхай, хүнд үйлдвэрийн яамнаас Нандинжаргал, Уул уурхай, хүнд үйлдвэрийн яамны Төрийн нарийн бичгийн дарга, Энхболд Үндэсний аудитын газрын гуравдугаар газрын захирал бөгөөд тэргүүлэх аудитор, Бундхорол Үндэсний аудитын газрын Хөгжлийн бодлого, төлөвлөлтийн газрын захирал бөгөөд тэргүүлэх аудитор, Онцгой байдлын ерөнхий газар Болдбаатар Онцгой байдлын ерөнхий газрын дэд дарга, Өлзийбаяр Онцгой байдлын ерөнхий газрын Бодлого, зохицуулалт хамтын ажиллагааны газрын дарга, Цөмийн энергийн комиссоос Манлайжав, Чадраабал, Нямдаваа Батцогт гэсэн ийм бүрэлдэхүүнтэй хүмүүс ирсэн байна.

Гадаад хэргийн сайд Батцэцэг ирсэн байна. Батлан хамгаалахын сайд Сайханбаяр ирсэн байна. Батлан хамгаалах яамны Төрийн нарийн бичгийн дарга Ганхуяг ирсэн байна.

Жавхлан сайдыг хүлээж байна.

Монгол Улсын Их Хурлын чуулганы хуралдааны дэгийн тухай хуулийн 114.8-д Тамгын газар энэ хуулийн 114.1, 114.5-д заасан тайланд шинжилгээ хийж 3 дугаар сарын 15-ны өдөр Улсын Их Хурлын гишүүдэд тараана гэж заасны дагуу Улсын Их Хурлын Тамгын газар тус бодлогын баримт бичгийн хэрэгжилтэд Засгийн газар энэ 2020 оны 206 дугаар тогтоолоор баталсан бодлогын баримт бичгийн хэрэгжилт захиргааны байгууллагын үйл ажиллагаанд хяналт, шинжилгээ, үнэлгээ хийх нийтлэг журмын дагуу хяналт, шинжилгээ үнэлгээ хийж та бүхэнд хүргүүлсэн болно.

Монгол Улсын 2021-2025 онд хөгжүүлэх таван жилийн үндсэн чиглэлийн 2021 оны биелэлт, Монгол Улсын Засгийн газрын 2020-2024 оны үйл ажиллагааны хөтөлбөрийг 2021 оны хэрэгжилтийн танилцуулгыг Монгол Улсын Засгийн газрын гишүүн Монгол Улсын Сангийн сайд Жавхлан хийнэ.

Жавхлан сайдын микрофоныг өгье. Жавхлан сайдын картыг өгье.

**Б.Жавхлан**: Баярлалаа. Улсын Их Хурлын Аюулгүй байдал, гадаад бодлогын байнгын хорооны дарга, эрхэм гишүүд ээ,

Улсын Их Хурлын 2020 оны 23 дугаар тогтоолоор баталсан Монгол Улсыг 2021-2025 онд хөгжүүлэх 5 жилийн Үндсэн чиглэлийн биелэлт, 24 дүгээр тогтоолоор баталсан Монгол Улсын Засгийн газрын 2020-2024 оны үйл ажиллагааны хөтөлбөрийн хэрэгжилтийг хуулийн хугацаанд гарган, Засгийн газрын хуралдаанаар хэлэлцэн Улсын Их Хуралд өргөн мэдүүлсний дагуу танилцуулж байна.

Засгийн газар 2020-2024 оны үйл ажиллагааны хөтөлбөр, хэрэгжүүлэх арга хэмжээний төлөвлөгөөг Засгийн газрын 2020 оны 12 дугаар сарын 9-ний өдрийн 203 дугаар тогтоолоор батлан хэрэгжүүлж байна.

Засгийн газрын үйл ажиллагааны хөтөлбөрийн хэрэгжилт 2020 оны 206 дугаар тогтоолоор батлагдсан бодлогын баримт бичгийн хэрэгжилт, захиргааны байгууллагын үйл ажиллагаанд хяналт, шинжилгээ, үнэлгээ хийх нийтлэг журмын дагуу хүрсэн түвшинг, хүрэх түвшинтэй нь харьцуулбал бодит гүйцэтгэлийг гаргахад 2021 оны байдлаар 74 хувь өссөн дүнгээр 19.0 хувийн хэрэгжилттэй байна.

2020 онд мөрийн хөтөлбөр хэрэгжүүлэх арга хэмжээний төлөвлөгөө боловсруулахдаа цар тахлын үед цаашид үргэлжлэх төлөвлөлттэй байсан учир 2021 онд зураг төсөл боловсруулах, судалгаа хийх, төсөв батлуулах эхлүүлэх зэрэг бэлтгэл ажил хангах зорилт арга хэмжээг түлхүү төлөвлөсөн нь мөрийн хөтөлбөрийн хэрэгжилт өндөр гарахад нөлөөлсөн байна. Хөтөлбөрийн хэрэгжилтийг бодлого тус бүрээр нь харуулбал Ковид-19 халдварт цар тахлаас үүдэлтэй нийгэм, эдийн засгийн хүндрэлийг даван туулах бодлого 88 хувь, хүний хөгжлийн бодлого 78.5 хувь, эдийн засгийн бодлого 71.0 хувь, засаглалын бодлого 76.0 хувь, ногоон хөгжлийн бодлого 65 хувь, нийслэл ба бүс орон нутгийн хөгжлийн бодлого 79 хувийн тус тус хэрэгжилттэй байна.

Монгол Улсыг 2021-2025 онд хөгжүүлэх 5 жилийн Үндсэн чиглэлд 9 зорилго, 47 зорилтын хүрээнд 2021-2025 онд 243 арга хэмжээг хэрэгжүүлэхээр баталсан бөгөөд 2021 оны явцын дундаж үнэлгээ 80 хувийн биелэлттэй байна.

Монгол Улсыг 2021-2025 онд хөгжүүлэх 5 жилийн Үндсэн чиглэл, Засгийн газрын үйл ажиллагааны хөтөлбөрийн хүрээнд үр дүнтэй хэрэгжиж байгаа томоохон зорилт, арга хэмжээнээс дурдвал, Засгийн газраас цахилгаан, дулааны эрчим хүч, дулааны уур хэрэглэсний төлбөр, цэвэр бохир усны үйлчилгээний төлбөрийн тодорхой хувийг хариуцан төлөв. Хүүхдийн мөнгөн тэтгэмжийг 100 мянган төгрөгт хүргэж нэмэгдүүлэв. Иргэн бүрд 300 мянган төгрөгийн нэг удаагийн тэтгэмж, 2.2 сая насанд хүрэгчдэд 50 мянган төгрөгийн урамшуулал олгов.

Хүн амын коронавируст халдварын эсрэг вакцины нэгдүгээр тунд 73.0 хувь, хоёрдугаар тунд 66.8 хувь, гуравдугаар тунд 32.0 хувь, дөрөвдүгээр тунд 3.4 хувийг тус тус хамруулаад байна. Цар тахал эхэлснээс хойш нийт 36360 Монгол иргэдээ эх оронд нь ирүүлэх ажлыг зохион байгууллаа. Эрүүл мэндээ хамгаалж, эдийн засгаа сэргээх 10 их наядын цогц төлөвлөгөөний хүрээнд ажлын байрыг дэмжих зээлд 1.9 их наяд төгрөг, репо санхүүжилтийн зээлийн хүрээнд нийт 789.8 тэрбум төгрөг, ипотекийн хөнгөлөлттэй зээлийн хүрээнд 925 тэрбум төгрөг, хөдөө аж ахуйг дэмжих болон малчдыг дэмжих зээлийн хүрээнд 384.2 тэрбум төгрөг тус тус олгоод байна.

2021 оны байдлаар 40 цэцэрлэг, 32 сургуульд 5 спорт зал, 12 дотуур байрыг ашиглалтад орууллаа. Дулааны 4 дүгээр цахилгаан станцын хүчин чадлыг 46 мегаваттаар өргөтгөн, Оюу толгойн төслийн гаднын хөрөнгө оруулагч талтай хэлэлцээр хийх ажлын явцад үр дүн гарч, хөрөнгө оруулагч тал өмнө нь үүссэн 2.3 тэрбум долларын өрийг 100 хувь барагдуулж, ирээдүйд тооцогдох 22 тэрбум долларын өр үүсгэхгүй болсноор Оюу толгойн төслийн Засгийн газрын эзэмшлийн 34 хувийг Монгол Улсад үнэ төлбөргүй ирэх боломжтой болсон. Мөн гүний уурхайн үйлдвэрлэлийг 2022 оны 1 дүгээр сарын 22-нд эхлүүллээ. Мөн цахим үйлчилгээний нэгдсэн e.mongolia системд төрийн 562 үйлчилгээг нэгтгэж, төрийн үйлчилгээг хөнгөн шуурхай, хүнд сурталгүй болгоход ихээхэн ахиц гаргалаа.

Монгол Улс 2020 оны 11 дүгээр сарын 12-ны өдрөөс эхлэн 2 жилийн хугацаанд 7 удаа тогтоосон хатуу хөл хорионд нийт 79 хоногийг өнгөрөөж, бусад бүх цаг хугацаанд гамшгаас хамгаалах өндөржүүлсэн бэлэн байдалд байлаа. Экспорт тасалдаж олон улсын ачаа тээврийн эргэлт эрс удааширч, хичээл сургууль танхимаар хичээллэх боломжгүй болж, үйлчилгээний бүхий л газрууд үүд хаалгаа барьж, 200 гаруй мянган ажлын байр эрсдэлд орж, эдийн засаг 1992 оноос хойш анх удаа -5.3 хувь хүртэл агшиж, улсын төсвийн орлого 23 хувиар тасарсан нэн хүнд цаг үеийг даван туулж, Засгийн газраас цар тахлын үеийн эдийн засгийг эрчимжүүлэх, эдийн засгийн тусгаар тогтнолын бие даасан байдлыг ханган бэхжүүлэх алсын хараа 2050 Монгол Улсын урт хугацааны хөгжлийн бодлого хэрэгжих суурь нөхцөлийг бүрдүүлэх, хөгжлийн хязгаарлагч хүчин зүйлийг цаг алдалгүй шийдвэрлэх зорилго бүхий шинэ сэргэлтийн бодлогыг хэрэгжүүлж эхлээд байна.

Та бүхэнд Монгол Улсыг 2021-2025 онд хөгжүүлэх 5 жилийн үндсэн чиглэл, Засгийн газрын 2020-2024 оны үйл ажиллагааны хөтөлбөрийн 2021 оны хэрэгжилтийн явцын тайлан хавсралтуудын хамт хүргүүлсэн байгаа.

Байнгын хорооны хуралд салбарын сайд, яамдын төрийн нарийн бичгийн дарга нар, газрын дарга нар ирсэн байгаа учир та бүхний асуултад хариулахад, ажлын хэсэг бэлэн байна.

Анхаарал тавьсанд баярлалаа.

**Б.Баттөмөр:** Жавхлан сайдад баярлалаа. Танилцуулгатай холбогдуулан асуулт асуух гишүүд байвал нэрсээ өгнө үү. Анужин гишүүнээр тасалъя. Булгантуяа гишүүнд микрофон өгье.

**Х.Булгантуяа:** Аюулгүй байдал, гадаад төлийн байнгын хороон дээр тайлагнаж байгаа. Манай Гадаад хэргийн яам, Батлан хамгаалах яам хоёроос хэдэн асуултууд асууя.

Намын мөрийн хөтөлбөр, Засгийн газрын үйл ажиллагааны хөтөлбөр 5 жилийн одоо төлөвлөгөө болоод явсан. Энэ хилийн чанадад Монгол Улсын иргэн, аж ахуйн нэгжийн эрх ашгийг тууштай хамгаалж, иргэд визгүй ч зорчих, улсын тоог нэмэгдүүлж эх орноо гадаадад сурталчлан таниулах ажлыг эрчимжүүлнэ ээ гэсэн байгаа. Тэгэхээр энүүн дээр визгүй зорчих улсын тоо хэр нэмэгдсэн бэ?

Дээрээс нь нэмээд энэ гадаадад одоо үйл ажиллагаа явуулж байгаа иргэн, аж ахуйн нэгжийн эрх ашгийг хамгаалах дээр ямар ямар ажлуудыг хийсэн бэ?

Мөн цахим элчин сайдын яам байгуулна гэж байгаа. Энэ ажил ямар одоо явцдаа явж байна вэ?

Батлан хамгаалах яамнаас Төрийн цэргийн байгууллага 2032 хөтөлбөрийг боловсруулж Улсын Их Хурлаар батлуулан хэрэгжүүлнэ гэж байгаа. Энэ өнөөдөр ямар шатанд байгаа вэ?

Оюутан цэрэг хөтөлбөр, одоо хамрагдах оюутны тоог шат дараатайгаар нэмэгдүүлнэ ээ гэсэн байж байгаа. Энэ 2022 онд үргэлжлүүлэн хэрэгжих үү? Өнгөрсөн зун бол ковидоос болоод би одоо хэрэгжээгүй гэж ойлгож байгаа. Энэ ямар одоо байдалтай байгаа вэ гэдэг ийм мэтийн асуултуудыг асууя. Болохгүй бол нэмж тодруулъя.

**Б.Баттөмөр:** Хэн хариулах вэ? Батцэцэг сайд хариулах уу? Батцэцэг сайдын микрофоныг өгье.

2 номерын микрофон.

**Б.Батцэцэг:** Булгантуяа гишүүний асуултад хариулъя.

Цахим эдийн засгийн яам гээд яах вэ томьёолол нь жоохон ийм буруу томьёололтой гэж хэлж болно. Ер нь бол Цахим элчин сайдын яам гэдэгт бид нар хилийн чанадад байгаа дипломат төлөөлөгчийн газруудын үйл ажиллагааг цахимжуулах тэгээд энэ хүрээнд бол ажлуудыг хийсэн байгаа. Жишээлбэл е.mongolia цахим хуудасны нүүр хуудаст бид нар гадаадад байгаа Монгол иргэн гэсэн хэсэгт шинэ цэс нээж 40 төрлийн төрийн үйлчилгээг одоо цахимаар үзүүлэх ийм холбоосыг 2021 оны 3 сарын 19-нд байршуулсан байгаа. Consul.mn цахим хуудасны хэрэглээг бол өргөжүүлсэн. Гар утас таблетанд зориулсан хувилбарыг мөн одоо энэ 2021 оны 2 сард нэвтрүүлсэн. Дипломат төлөөлөгчийн газруудад цахим нотариатын үйлчилгээг нэвтрүүлэх тухай гэрээг Гадаад харилцааны яам, Монголын нотариатчдын танхим хооронд 2021 оны 3 сарын 25-ны өдөр байгуулсан.

Гадаад харилцааны яамны консулын үйлчилгээний төлбөрийг гэрэгэ коскоор авч Монгол шуудан KGB шуудан хүргэлтийн үйлчилгээг нэвтрүүлж, иргэдийн ачаалал бөөгнөрлийг бол бууруулсан. Мөн иргэдэд, мөн e.visa системийг бол 2021 оны 10 дугаар сарын 1-ний өдөр нэвтрүүлсэн байгаа. Визгүй зорчих улсын тоонд бол хоёр улс бол нэмэгдсэн байгаа нийтдээ. Одоо дөрвөн улстай бас нэмж визгүй зорчих хэлэлцээр хийж байгаа.

**Б.Баттөмөр:** Батцэцэг сайд дууссан уу? Сайханбаяр сайд.

**Г.Сайханбаяр:** Байнгын хорооны дарга гишүүдийнхээ энэ өдрийн амрыг ирье.

Булгантуяа гишүүний асуултад хариулъя. Тэгэхээр энэ төрийн цэргийн байгууллагын нэгдсэн бодлоготой холбоотой асуудал бол Засгийн газрын үйл ажиллагааны хөтөлбөрт бол тусгайлсан заалт болж ороогүй. Намын мөрийн хөтөлбөрт бол байгаа. Гэхдээ 2015 онд батлагдсан батлан хамгаалах бодлогын үндэс баримт бичиг дээр төрийн цэргийн байгууллагуудын одоо хууль эрх зүйн үндэслэл, бодлогын концепцыг бол шинээр тусгаж өгсөн. Үүнтэй холбоотойгоор Батлан хамгаалах багц хуулиудыг 2016 онд шинэчлэн баталсан. Энэ хууль эрх зүйгээр бол төрийн цэргийн байгууллагуудын нэгдмэл байдлыг хангах хууль эрх зүйн хамгийн чухал заалтуудыг хууль, эрх зүйн хүрээнд нь зохицуулалт хийж гаргаж өгсөн байгаа. Тэгэхээр зэрэг Монгол улсад бол өнөөдөр төрийн цэргийн байгууллагуудад ямар байгууллагууд орох ёстой вэ гэдгийг албан ёсоор хуульчилсан гэсэн үг. Тэгээд үүнтэй холбоотойгоор төрийн цэргийн байгууллагуудын хамтын ажиллагаа, ажлын уялдаа холбоотой асуудлыг Батлан хамгаалах яам анхаарч ажиллаж байна.

Тухайлах юм бол одоо Батлан хамгаалахын, Батлан хамгаалах яам төрийн цэргийн байгууллагуудтай цэргийн тусгай ажиллагааны чиглэлээр хамтарч ажиллах, орон нутгийн хамгаалалтын хуулийг хэрэгжүүлэх талаар хамтран ажиллах, дайчилгааны нэгдсэн төлөвлөлтийг зохион байгуулах талаар хамтран ажиллах тусгайлсан ажлуудыг төлөвлөгөөтэйгөөр нэгдсэн одоо бодлогоор зангидаж явж байгаа. Энэ ийм байдлаар ажиллах хууль эрх зүйн үндэс нь бол бүрдсэн байгаа Монгол Улсад.

Хоёрдугаарт, оюутан цэрэгтэй холбоотой асуудал үнэхээр таны хэлснээр хоёр жил завсардсан ковидтой холбоотой асуудлаар. Тэр байтугай бид одоо цэрэг татлагаа ч одоо нэг жил бас хийж чадаагүй ийм нөхцөл байдал ковидын үед байсан. Оюутан цэргийг энэ жилээс сэргээж зохион байгуулж байгаа. Энэ жилийн төсөвт суусан. Энэ жил 450 одоо оюутан цэрэг авахаар бүртгэлээ хийчихсэн. 4 сарын 1-нээс албан ёсны сургалтуудаа хийнэ. Урьд өмнө нь бол бид жилд 1000 одоо оюутныг оюутан цэрэг хөтөлбөрт авч цэргийн албыг хаалгаж байсан. Энэ жилийн хувьд бол тоо бага зэрэг цөөрсөн, энэ бол төсөв хөрөнгөтэй холбоотой. Ирэх жилээс бол хэвийн горимоороо явагдах боломжтой.

Дээрээс нь энэ оюутан цэрэгтэй холбоотой бүртгэлийг бол бид нар нөгөө e.mongolia нэгдсэн цахим системд оруулаад бүртгэлжилтийг e.mongolia-гаар аваад тэгээд одоо сонгон шалгаруулалтаа хийсэн байгаа. 4 сарын 1-нээс 8 сарын 1-ний хооронд энэ сургалт зохион байгуулагдаж явагдана.

Баярлалаа.

**Б.Баттөмөр:** Наранбаатар гишүүн.

**Н.Наранбаатар:** Та бүхэнд энэ өдрийн мэнд хүргэе.

Засгийн газрын үйл ажиллагааны хөтөлбөр дэх нэг том зорилт бол эдийн засгаа сэргээх, экспортыг нэмэгдүүлэх тухай асуудал байгаа. Өнөөдөртөө бол бид үйлдвэрээ бариад бүтээгдэхүүнээ үйлдвэрлээд боловсруулаад гадагш нь зараад тэгээд төсөв хөрөнгө мөнгө олтлоо бол хэдэн жилийн хугацаа байна шүү дээ. Хамгийн наад тал нь нефтийн үйлдвэр гэхэд 2025 оноос, Тэгээд экспортын чиглэлтэй зэс боловсруулах үйлдвэр, нүүрс угаах үйлдвэр энэ тэр чинь одоо эхлээ ч үгүй байна. Таван толгой цахилгаан станц маань л эхлээ ч үгүй, ингээд маргаантай, ингээд л байж байна. Тэгээд одоо яаж эдийн засгаа сэргээх вэ гэхлээр, шинэ сэргэлтийн, бодлогын хамгийн нэгд нь байгаа боомтын сэргэлт л байгаа юм л даа. Одоо яг бэлэн байгаа юмаа зарахаас өөр бид нарт гарц гаргалгаа алга. Гадаадын хөрөнгө оруулалтыг татъя, валют орж ирье гэхлээр бас цаг хугацаа хэрэгтэй.

Хууль эрх зүйн орчин энэ дотоод, гадаадын улс төрийн нөхцөл байдал ингээд нөлөөлнө. Одоо яг бидний ганцхан хийх ажил бол экспорт, экспорт, бас дахин экспорт л байгаа. Тэгэхэд тэр экспортын байдал чинь өнөөдөр ямар байгааг мэдэж байгаа. Тийм ээ. Гол экспортын бүс нутаг байгаа хоёр боомт, манай тойргийн нэг нь 11 сараас хойш таг хаалттай байдалтай өнөөдөр хүртэл. Нэг нь одоо хэвийн хэмжээнээс 10 дахин бага хэмжээгээр үйл ажиллагаагаа явуулсан. Ийм байдалтай л байна. Тэгэхээр экспортыг сайжруулах зорилт бол Гадаад хэргийн яам, Эдийн засгийн хөгжлийн яам, Боомтын үндэсний зөвлөл бүгдээрэнд нь хамаатай. Тэгээд энэ чиглэлээр та бүхэн юу хийж байгаа юм бэ.

Экспортыг нэмэгдүүлэх тал дээр одоо ямар яриа хэлэлцээр хийгээд байгаа юм бэ? Ямар зохион байгуулалтын ажлууд хийгээд байгаа юм. 4 сарын 1-нээс уртын тээврийг эхлүүлнэ, их орлого нэмэгдэнэ гэж зарласан. 4 сарын 1-нээс одоо эхлүүлэх энэ асуудал хэр бодитой юм бэ. Цаад талтайгаа яаж тохирсон юм бэ? Одоо өнөөдрийн байдлаар энэ мэдээг сонсоод маш олон уурхайнууд тээврийн компаниуд, жолооч нар, экспорттой холбоотой бүх хүмүүс л одоо хөдлөөд л очоод л хүлээчихнэ. Энэ нь нээгдэхгүй бол одоо маш их зардал, үргүй одоо явдал суудал, тэгээд бухимдал, тэгээд жагсаал цуглаан араас нь үр дагаврууд бий болно шүү дээ. Урд хилүүдийг дагаад.

Дараагийн нэг асуудал нь Хилийн тухай хуульд боомтын захиргаа байгуулна гээд орчихсон шүү. Одоо боомтын захиргаагаа хэзээ байгуулах юм. Хил боомтууд дээрээ хэзээ тогтмол ажиллах гэж байна вэ? Төрийн өмчит үйлдвэрийн газрын статусаар ажиллаад тэндээсээ үйл ажиллагаагаа явуулаад тодорхой хураамжууд аваад боомтоо хөгжүүлээд ингээд дэд бүтцийг нь зохион байгуулаад байгууллагуудын уялдаа холбоог сайжруулаад, цаад талын боомтын захиргаануудтайгаа шууд одоо харилцаад үйл ажиллагаагаа өдөр тутмын үйл ажиллагаагаа зохион байгуулаад явах ёстой. Ийм захиргаа маань одоо ажилдаа цаашдаа ороод ингээд явмаар байгаа юм.

Энэ төр хувийн хэвшлийн хүрээнд боомтын бүтээн байгуулалт дээр хамтарч ажиллана гээд байдаг. Тэгсэн мөртөө Хилийн тухай хуулийн 26.1 дээр байх аа. 15 километр дотор юу ч хийж болохгүй ээ гэчихсэн. Энийгээ одоо яах вэ. Хуульдаа өөрчлөлт оруулах уу? Энэ 15 километр дотор чинь төр нь ч юм хийж болоход одоо хэцүү. Хувийн хэвшил одоо тэрэн дээр чинь нөгөө ложистик одоо зам одоо кемп. Тэрэн дээр чинь олон ажлууд бас хамтарч хиймээр байдаг. Тэгээд энэ одоо Хилийн тухай хуульд өөрчлөлт оруулах вэ? Яах вэ, ямар гарц гаргалгаа байна уу гэсэн.

Одоо энэ бүтээн байгуулалт боомтын одоо шинэчлэл, гаалийн шинэчлэлийн хүрээнд Хятадын талын хийж байгаа ажлыг яаж Гашуун сухайтынхыг үргэлжлүүлэх вэ, нэг бол ярилцаад одоо Монгол компани оруулаад түргэн ажлыг нь явуулах юм уу, аль эсвэл Хятадын талыг хүлээх юм уу? Гэх мэтчилэн ингээд боомт тойрсон экспорт тойрсон тодорхойгүй асуудлууд бол олон байна. Энэ дээрээ одоо холбогдох яамдууд нь өөр өөрсдийнхөө зүгээс.

**Б.Баттөмөр:** Хэн хариулах вэ Жавхлан сайд хариулах уу? Жавхлан сайдын микрофоныг өгье.

**Б.Жавхлан:**  Наранбаатар гишүүний асуултад хариулъя. Яах аргагүй тантай 100 хувь санал нийлж байна. Одоо яг энэ үнэт цаг үед бидэнд юу юунаас хамгийн чухал асуудал бол энэ экспорт, экспорт, экспорт. Энэ асуудлыг аа эрчимжүүлэх тал дээр бид бүх боломжоороо ажиллаж байна. Боомтын түвшнээс эхлээд Засгийн газрын тэргүүний түвшинд Бүгд Найрамдах Хятад Ард улсад ажлын айлчлал хийх түвшинд хүртэл одоо энэ асуудлыг хэлэлцэж ярьж, одоо шаардаж хүсэлт тавьж ингэж явж байна. Би дахин дахин л хэлээд байгаа.

Биднээс шалтгаалж байгаа зүйл ч нэлээдгүй байна. Биднээс шалтгаалахгүй бид шийдэж чадахгүй зүйлүүд ч бас байгаад байна. Хилийн боомтын асуудал, экспортын асуудал гэдэг бол нэг талаасаа шууд шийдэгддэггүй, нөгөө талаас одоо хэрхэн хүлээж авах цаг үеийн боломж, мөн ковидтой холбоотой нөхцөл байдлаас ингээд хязгаарлагдаад байна. Тэгэхдээ одоо бас чамлахаар чанга атгах гэж өнгөрсөн оны эцсээр одоо байдал маш хүнд байсан. Бид нар бараг тэг зогсолт хийсэн. Тэрнийг бодох юм бол олимпын үеэр хийсэн уулзалтаас хойш үр дүн бас гарч байна. Бага багаар нэмэгдэж байгаа. Өчигдөр та бас статистик авсан болов уу гэж найдаж байна.

Өчигдөр гэхэд урд хилийн боомтууд дээр нийлээд нэг 500 гаран машин чиргүүлтэй гарах түвшинд ямар ч байсан хүрлээ. Цааш нь энийг одоо буулгахгүй байх, аажим аажмаар нэмэгдүүлэх ийм зорилт тавиад ажиллаж байна. Хятадын тал ч тэр ер нь байнга нэмэгдүүлэх тал дээр бас чармайж ажиллаж байгаа. Урд ялангуяа одоо Хятад ард улсын хойд хилийн бүс нутгуудаар энэ ковидын нөхцөл байдал бол нэлээдгүй одоо дордсон. Ковидын тоо халдварын тоо огцом нэмэгдсэн ийм бас нөхцөл байдалд хүндрэл учралууд байгаа. Гэсэн хэдий ч Хятадын талаас бол бууруулахгүй нэмэгдүүлнэ гэдэг дээрээ одоо хоёр талаасаа ярьсныхаа дагуу бага багаар нэмэгдүүлээд ингээд явж байгаа. Манай талаас бол халдвар хамгааллынхаа дэглэмийг одоо сайтар барьж байгаа. Нэг үеэ бодох юм бол одоо орнууд сонгогдсон гишүүд сайн мэдэж байгаа байх.

Ер нь Гашуун сухайтын тээвэр зохион байгуулалтын асуудал бол эрс өөр болсон. Нарийн зохион байгуулалтад орсон бас их дэгтэй болсон. Сүүлийн 2-3 долоо хоногт ковидын халдвар бол илрээгүй. Харамсалтай нь урагшаа гарч очихоороо 1-2 тохиолдол бол илэрчхээд байгаа. Ийм байдалтай ажиллаж байна.

Тэр 4 сарын 1 гэдэг дээр ингэсэн байгаа шүү. Засгийн газраас Засгийн газар дээр Эрдэнэс таван толгой компаниас санал гаргасан юм. Ер нь 4 сарын 1 гэхэд уртаа эхлүүлье. АМНАТ-ынхаа тоолуурыг эхлүүлье ээ, тэгэхгүй бол одоо байдал хүндэрлээ гээд. Энийг бол одоо Засгийн газрын түвшинд бол дэмжиж байгаа, ялангуяа Сангийн яамны түвшинд маш сайн ойлгож, дэмжиж хамтарч ажиллах чиглэл дээр байна. Сүүлийн Засгийн газрын хуралдаанаас хойш бид бас нэлээн шахуу ажиллалаа. Одоо урд нөхдүүдтэй, ялангуяа одоо нүүрс худалдаж аваад гаргаж авч чадахгүй Цагаан хадан дээр бөөгнөрүүлчихээд байгаа нэг 3 компани л байгаа юм. Энэ гурван компанийн нөхдүүд дээр одоо бүх түвшинд компанийн түвшинд Эрдэнэс таван толгой болон Энержи Ресурс орон нутгийн Таван толгой компанийн түвшинд бас өөрсдийнхөө шугамаар ажиллаж байгаа. Тэдэнтэй яг хэлэлцэж байж, ялангуяа яг урд яг боомтынхоо урд талын боомтын нөхдүүдтэйгээ яг цаг тохирч байж бид энийгээ гаргахгүй бол хил дээр, одоо ний нуугүй хэлэхэд бүр хаах хүртэл ч бас ийм санал зөрөлдөх асуудлууд үүсэж байсан учраас бид маш болгоомжтой хандах хэрэгтэй.

Одоогийн байдлаар бол яг эцэслэж тохирч арайхан амжаагүй байна. Хараахан амжаагүй байна. Тэгэхгүй бол хилээ хаалгаа л хаячихвал одоо бүр хүнд байдалд учрах учраас нөгөө нуухаа авах гэж байгаад нүдээ сохолно гэдэг шиг, жоом алах гэж байгаад байшингаа шатаана гэдэг шиг юм болох учраас маш болгоомжтой харьцахгүй бол болохгүй.

**Б.Баттөмөр:** Жавхлан гишүүнд 1 минут өгье.

**Б.Жавхлан:** Ийм байгаа шүү. Тийм учраас Өмнөговиос сонгогдсон гишүүд маань энэ дээр хамтарч ажиллаж зөвлөгөө өгч туслаарай гэж хэлье.

Боомтын захиргааны хувьд өмнө нь байгуулагдсан бүрэн эрхт төр захиргаа маань Ковидын хуулиар байгуулагдсан. Ковид энэ жил сунгаад ажиллаж байгаа учраас статус нь бол ямар ч байсан ажиллаж болж байгаа. Таны яг өөрийн оролцоотой гар бие оролцож, санаачилж оруулсан Хилийн хуульд оруулсан нөгөө хуулийнхаа зохицуулалтаар бол цаг хугацааны асуудал байгаа. Ингээд шилжилт хийгээд тушаал шийдвэр гараад явахад бол саадгүй болсон байгаа.

Гашуун сухайт боомт дээр бүтээн байгуулалтын ажил гэрээнийхээ дагуу Хятадын талаас одоо буцалтгүй тусламжаар хийгдэж байгаа ажил. Одоо урд талаасаа компаниуд нэгэнт сонгогдчихсон ажиллах хүчин тэндээс орж ирэх ийм гэрээтэй учраас яг тэр гэрээнийхээ хүрээнд л ажил зохион байгуулагдана даа. Одоо бид нарыг цуцлаад Монголоос гүйцэтгэж байгаа юм.

**Б.Баттөмөр:** Хил хамгаалах байгууллагаас байгаа юу? Наранбаатар гишүүн тодруулна.

**Н.Наранбаатар:** Нэгд тэр Гадаад хэргийн яам экспортыг нэмэгдүүлэх тал дээр урд талтайгаа ямархуу хэлцлүүд хийж байна вэ? Дээд түвшиндээ хийгдэж байгаа байх. Орон нутгийн түвшинд хил залгаа хоёр аймгийн хооронд харилцаж, боомтынхоо үйл ажиллагааг сайжруулах ажил хийгдэх ёстой. Түүнээс доошоогоо хоёр боомтын захиргаанууд хоорондоо бас өдөр тутмынхаа үйл ажиллагааг Ганц модны болон Гашуун Сухайтын боомтын захиргаанууд үйл ажиллагаагаа явуулж хамтарч ажиллах хэрэгтэй. Зөвхөн Гадаад хэргийн яам, Засгийн газар, Ерөнхийлөгчийн түвшинд хараад байвал бас ажил удаашралтай, цаг хугацаа авна. Дараа нь би асуусан шүү дээ. Тэр хилийн зурвас 15 километр гэдэг яах юм бэ? Энэ хэрвээ ингээд байж байвал 15 километрээс гадагш л юм хийнэ. Тэнд юм хийх хүн, аж ахуйн нэгж олдохгүй. Тэгээд үүнийгээ яаж өөрчлөх юм? Ямар боломж олгох вэ? Аж ахуйн нэгжүүд, төр хувийн хэвшлийн түншлэлийн хүрээнд.

**Б.Баттөмөр:** Хэн хариулах вэ? Батцэцэг сайд, 2 номерын микрофон.

**Б.Батцэцэг:** Наранбаатар гишүүний асуултад хариулъя. Гадаад харилцааны яам бүхий л түвшинд хилийн боомтуудынхаа үйл ажиллагааг хэвийн явуулъя гэдэг асуудлыг байнга тавьж ирсэн. Ковидоос хойш нэгдүгээрт нь, Бүгд Найрамдах Хятад Ард Улс хил залгаа бүх улсуудтайгаа яг адилхан боомтын бодлого барьж байгаа. Боомтын зөвлөл нь Гадаад харилцааны яаман дээрээс бодлогоо гаргаад орон нутагт бүх аймгууд нь өөр, өөрийнхөө ковидын журмаараа үйл ажиллагаагаа явуулж хяналтаа тавьж байгаа. Манайтай бол хэдийгээр ковид гарч байгаа журмаараа ковид гарсан тохиолдолд маш хатуу хариуцлага тооцож төрийн албан хаагчдаа удирдах түвшинд нь ажлаас нь халах, намаас нь түдгэлзүүлэх, хөөх ийм арга хэмжээнүүдийг.

**Б.Баттөмөр:** Батцэцэг сайдын микрофоныг өгье.

**Б.Батцэцэг:** Гадаад харилцааныхаа түвшинд бид хэд Ерөнхий сайдын айлчлал түүнээс өмнө ч гэсэн ер нь байнга Ерөнхий сайдын түвшинд, Гадаад харилцааны сайдын түвшинд боомтын зөвлөлийн дарга, Сангийн сайдын түвшинд хангалттай ярьж байгаа. Манайд бол харьцангуй нээлттэй. Хэдийгээр ковид гарч байгаа ч гэсэн одоо манай нүүрс экспортыг тодорхой хэмжээнд гаргаж байгаа. Шат дараалалтай нэмэгдүүлнэ гэж хэлснийхээ дагуу нэмэгдэж байгаа. Одоо нөхцөл байдал нэлээд хил залгаа аймгуудад ковидын нөхцөл нь нэлээн хүндэрсэн байгаа урд хөршид маань. Гэсэн хэдий ч одоо нэмэгдүүлнэ гэснээрээ нэмж байгаа. Энэ хугацаанд Наранбаатар гишүүний дээр хэлсэн, бид нар Монгол Улс дотооддоо зохион байгуулалт, дэд бүтэц, тэр халдвар хамгааллын горимоо сайжруулах ийм арга хэмжээнүүдийг цогцоор нь авахыг Хятадын талд ч бас бид нар тавьсан. Энэ ажил тодорхой хэмжээнд сайжирсан гэж үзэж байгаа.

Цаашдаа ойрын хугацаанд бид нар энэ зохион байгуулалт, дэд бүтэц, хүний нөөц, халдвар хамгааллаа сайн сахиж, ямар ч асуудалгүй байх тал дээр анхаарах шаардлагатай.

Баяннуур аймагт бид нар дипломат төлөөлөгчийн газар байгуулъя, худалдааны төлөөлөгчийн газар байгуулъя гэдэг энэ саналыг Хятадад 2 жил тавьж байгаа. Энэ бол дотоодынхоо хууль журмын дагуу болохгүй юм байна билээ.

Тийм учраас энэ жил бид нар Бээжинд 2 орон тоо нэмээд, Баяннуур аймагт ээлжилж очиж 14 хоногоор байнга ажиллаж байх ийм зохицуулалтыг хийсэн. Ингээд 2 дипломат ажилтан Баяннуурт ажиллахаар болж байгаа. Сая Сэхэ боомтын хувьд яагаад ингээд хаалттай байгаа юм бэ гэдгийг Хятадын талаас өнгөрсөн жилийн сүүлээр нэлээд ковидын тохиолдол гараад түүнийгээ дотооддоо илрүүлж чадаагүй Хятад улс. Тэгээд түүн дээр бас зохих хүмүүст хариуцлага тооцсон. Тэгээд нарийвчилсан судалгаа үнэлгээ хийгээд ямар шалтгааны улмаас энэ халдвар хамгааллын дэглэмээ барьж чадахгүй байна вэ гээд зохион байгуулалтын өөрчлөлт хийхээр болсноо мэдэгдээд тэгээд тэр зохион байгуулалт буюу жижиг дэд бүтцийн засвар хийх тэр зохион байгуулалтын болон бүтээн байгуулалтуудынхаа ажлыг дуусчихсан. Тэгээд өнөө маргаашгүй төвөөсөө Бээжингээс очиж хүлээж авч акт үйлдээд тэгээд үйл ажиллагааг нь нээнэ. Өөр ямар нэгэн шалтгаан байхгүй гэдгээ Хятадын тал албан ёсоор мэдэгдсэн байгаа.

Бусад боомтуудын бид нар ажлын цагийг нь хэвийн ажиллуулах, энэ жилийн хувьд бас Монгол Улсын албан ёсны амралтын өдрүүдээр бас Хятадын хилийг ажиллуулъя гэдгийг саяхан тохирсон байгаа.

**Б.Баттөмөр:** Жавхлан сайд.

**Б.Батцэцэг:** Тэр Хилийн тухай хуульд заавал өөрчлөлт оруулж байж бид нар тэр 15 километр зурвасын асуудлыг бол шийднэ.

**Б.Баттөмөр:** Жавхлан сайд.

**Б.Жавхлан:** Батлан хамгаалахын сайд нэмээд хариулж болдоггүй юм уу.

Энэ дээр нэг ийм заалт байгаа. Хилийн тухай хууль дээр 15 километрийг хилийн зурвас гээд тооцно. Тэр ойлгомжтой. Тэгээд түүн дотор ямар зохицуулалтаар үйл ажиллагаа явуулах вэ гэхээр хил хамгаалах байгууллагын зөвшөөрөлтэйгөөр өөр бусад хуулиар хориглоогүй ажил үйлдвэрлэл явуулж болно гэсэн ийм заалттай. Үүнийхээ хүрээнд одоо явж байгаа. Тэгэхээр өөр ямар зохицуулалт та асууж байна вэ?

Тийм, тийм бусад хуулиар хориглочихсон байгаа. Тийм газар нь төрийн мэдэлд та бид хоёрын яриад байсан асуудал байна шүү дээ.

**Б.Баттөмөр:** Наранбаатар гишүүний тавьж байгаа асуултыг анхааралдаа авцгаая. Ганбат гишүүн.

**Д.Ганбат:** Энэ бодлого зорилт, тэгээд хэрэгжилт гээд ингээд гаргачихсан байна. Үүнийгээ тэгээд уг нь өөрөө өөрсдөө дүгнээд, өөрөө, өөрсдөө дүн тавиад ингээд яваад байгаа юм шиг байна. Тэгээд 70-80 хувьтай биелж байна гэж байх юм. Тэгээд уг нь бас нөгөө аудитын байгууллага ч юм уу, тиймэрхүү байгууллага нь орж ирээд одоо энэ хэрэгжилт, зорилго, хөтөлбөр ийм ийм баяжсан юм байна гэдэг юмыг хэлж, ярьж байхгүй бол үр дүнгүй хоосон ажил болоод байна шүү. Энэ дээрээ анхаараарай гэдгийг бас нэг хэлчихье.

Одоо хэд хэдэн албан бичиг явуулсан Засгийн газарт. Тухайлбал одоо энэ гадаад харилцааны талаар угаасаа манайх гуравдагч хүчний бодлого барьдаг, энх тайван ч бодлого барих ёстой Үндсэн хуульдаа зүйл, заалт байгаа. Мэдээж хэрэг хоёр хөршийн нь том гүрнүүдийн дунд нь байгаа. Үүнийг одоо хэн бүхэн ойлгож байгаа. Яагаад одоо сүүлийн үеийн болж байгаа нөхцөл байдлаар энэ Засгийн газар байр сууриа илэрхийлэхгүй байна вэ? Дүлий дүмбэ оргиод дуугүй байна гэдэг чинь одоо бас энэ юмыг хүлээн зөвшөөрөөд байгаа юм уу, яаж байгаа юм. Бас одоо идэвхтэй үйл ажиллагаа явуулмаар байна. Угаасаа бид нар идэвхтэй үйл ажиллагаа явуулдаггүй байсан. Тэр байтугай бид нар одоо тэр Африкийн улс орнуудад энхийн хүчийг илгээж байсан. Хүүхэд, эмэгтэйчүүдийг аварч байсан, хамгаалж байсан. Тэгэхэд энэ нөхцөлд яагаад ингээд дугуй байгаад байгаа юм бэ? Яагаад тусламж өгч болохгүй байна.

Бид нар чинь сайхан уламжлалтай шүү дээ. Тэр одоо нүүж, суугаад явж байгаа ган гачигт автагдсан ийм ард түмэн маань тосоод, угтаад цагаан идээтэй тавагтайгаа, цайтайгаа угтаад тэр ядарсан зүдэрсэн хүүхэд, эмэгтэйчүүдэд туслаад л явдаг шүү дээ. Ийм хүмүүнлэгийн үйл ажиллагаа чинь хаачаад байгаа юм бэ?

Дараа нь одоо бид нар ичгэвтэртэй байдалд орно гэдгээ илэрхийлээд албан бичиг явуулчихсан байгаа. Бид нар одоо ардчилсан улс орны нийгэм мөн юм уу, биш юм уу, үүнээсээ ухарчихсан юм уу гэдэг зүйлийг бас тодруулмаар байгаа юм.

Нөгөө талаар ойрд ямар нэгэн гадаад харилцааны гадагшаа дотогшоо айлчлалууд бий юу? Энэ хэдэн боомтууд чинь бүгд хаагдчихлаа. Уг нь эдийн засгийн нөхцөл байдал бол хэзээ ч байшгүйгээр маш өндөр үнэтэй байна, супер циклийн үед байна. Түүнийгээ яагаад ашиглаж чадахгүй байна вэ? Юундаа байна вэ? Энэ дээрээ дүгнэлт хийж байна уу? Хэзээ сайжрах юм. Энэ боломжоо алдаад дууслаа шүү дээ бид нар. Тэгэхэд манай ард түмэн, залуучууд ямар байна, энэ улс оронд одоо үлдэх хүсэл алга байна шүү дээ. Хил онгойлгонгуут бүгдээрээ тэр Буянт- Ухаа дээр овоорч байгаа юм. Тэр виз өгдөг юм бол бараг бүгд гараад явчихаар шинжтэй шүү дээ. Тэгэхээр энэ бодлого, зорилтууд хэрэгжсэн гээд энэ дээр байгаа мөртөө энэ ард түмэн, хүмүүсийн амьдрал чинь ийм байгаа чинь ичгэвтэртэй биш үү?

Нэгэнт одоо Батлан хамгаалах яамны сайд сууж байна. Саяхан энэ хөрш орнуудын байгаа байдал энээ тэрээ хэрэгцээ шаардлага гарахад бол танай зэвсэг техник бэлэн үү? Хэд нь ажиллах вэ? 100 техник юм бол 90 нь ажиллахгүй, 10 нь ажиллаад асаад түүнийг хариуцсан дарга нар бол амиа хорлож байна шүү дээ. Манай нөхцөл байдал ямар вэ? Түргэн түгшүүр аваад, хэрэгцээтэй ингээд явахад 200 километрийн марш хийж чадах уу? Энэ улс оронд одоо юу ч тохиолдож болно. Ямар ч гамшиг нүүрлэж болно. Энэ үед хэрэгцээтэй цагт бэлэн үү? Тэгээд бүх юмыг одоо нууцад хамруулдаг болжээ. Гэтэл сая одоо тэр хэвлэл мэдээллээр явж байна. Тэр нууцдаа ямар ч байдаг юм. Тэр төмөр замын ажил хийж байсан цэргүүдэд талхыг 20 мянган төгрөгөөр шахсан гэнэ үү? Ийм байж болох юм уу? Энэ үнэн юм уу? Хэрэв үнэн бол тэр хариуцлага тооцох хэрэгтэй. Худлаа бол энэ мэдээлэлд хариуг нь өгөх ёстой, тэгээд л хараад суугаад байдаг. Ийм байж болохгүй байх аа.

**Б.Баттөмөр:** Батцэцэг сайд 2 номерын микрофоныг өгье.

**Б.Батцэцэг:** Ганбат гишүүний асуултад хариулъя. Гадаад бодлогын хувьд идэвхтэй үйл ажиллагаагаа явуулж байгаа. Ямар ч өндөр дээд хэмжээний айлчлалуудыг бол сая Украйнд үүссэн нөхцөл байдалтайгаар холбоотой олон улс өөрсдөө цуцалсан арга хэмжээнүүдээс бусад нь явагдаж байгаа. Цахим хэлбэрээр биечилж оролцох олон улсын арга хэмжээ, хурал зөвлөгөөн, одоо сайдаас доош түвшний айлчлалууд хэвийн явж байгаа. Гадаад харилцааны яамны зүгээс айлчлалуудыг ч бас хэвийн явуулах ийм зөвлөмжийг өгч байгаа.

Байр сууриа илэрхийлэх асуудал дээр бид нар бас нэг цонхны бодлогоо баримтлаад аливаа айлчлал буюу хурал олон улсын арга хэмжээнд цахимаар болон биечилж оролцож байгаа. Төрийн албан хаагчдад бол зөвлөмжийг байнга өгч, төрийн байгууллагуудад бас сургалт, зөвлөмжүүдийг тогтмол өгч байгаа. Хүмүүнлэгийн тусламжийн хувьд Үндэсний аюулгүй байдлын зөвлөлийн гишүүдтэй нэг бүрчлэн зөвлөсний үндсэн дээр шийдэгдсэн. Хүмүүнлэгийн тусламжийг дүрвэгсдэд зориулсан хүмүүнлэгийн тусламжийг олон улсын улаан загалмайн нийгэмлэгээр эсвэл Нэгдсэн Үндэсний Байгууллагын тусламжийн сангаар дамжуулж олгохоор шийдвэр гарсан. Үүнийг дараагийн Засгийн газрын хуралдаанаар оруулаад тэгээд зарлахаар болсон.

**Б.Баттөмөр:** Сайханбаяр сайд.

**Г.Сайханбаяр:** Ганбат гишүүний асуултад хариулъя. Цэргийн мэргэжлийн хүний хувьд Батлан хамгаалахын сайдын ажлыг авснаас хойших хугацаанд энэ бэлэн байдлын асуудал дээр онцгой анхаарч ажиллаж байгаа. Өнөөдөр зэвсэгт хүчний анги салбаруудын хашаа хороонд байдаг актлагдсан, ажилладаггүй үүрэг гүйцэтгэх боломжгүй техникүүдийн асуудлыг бүгдийг нь шийдвэрлэсэн. Аль болохоор зэрэг байлдааны сургалт дадлагуудыг бүгдийг нь цаг хугацаанд нь хийж байгаа. Саяхан зэвсэгт хүчний бүх ангиуд хаврын хээрийн гаралт, байлдааны буудлагуудаа бүгдийг нь хийгээд орлоо.

Дээрээс нь Оросын Холбооны Улс болон бусад улс орнуудтай хоёр талын болон хамтарсан хээрийн сургуулиудыг бид тогтмол хийж байгаа. Өнгөрсөн жил Сэлэнгэ сургуулийг Төв аймгийн нутаг дэвсгэр дээр хийсэн. Батальоны хэмжээнд хоёр тал тэнцүү хүч хэрэгсэл гаргаж байгаад адилхан байн цагийн байдал өгөөд үүрэг гүйцэтгүүлж сургууль хийсэн. Энэ маш амжилттай болсон. Монгол Улсын Ерөнхий сайд, Аюулгүй байдал, гадаад бодлогын байнгын хорооны дарга, гишүүд очсон. Бэлэн байдлын түвшин бол харьцангуй сайжирч байгаа гэж үзэж байгаа.

Өнөөдөр зэвсэгт хүчин үндсэн үүрэг зорилтоо биелүүлэх бүрэн боломжтой техник хэрэгсэлтэй байгаа. Өөрийнхөө орон тооны зэвсэглэлд байгаа зэвсэг техникүүдийнхээ хүрээнд маршын үйл ажиллагааг бид нэлээд хийж байгаа. Тухайлбал хамгийн сүүлд бид Баян-Өлгий аймгийн уулын явган цэргийн ангийн техникүүдийг Улаанбаатар хотоос татан хүргэлтийг нь хийсэн. Төлөвлөгөөт хугацаандаа хагас өдрийн өмнө очсон. Тэгэхээр бид бол үүрэг гүйцэтгэх боломжтой байгаа гэдгийг бас гишүүндээ хэлье.

Хоёрдугаарт, тэр төмөр замтай холбоотой хангалтын асуудлыг ярьж байна. Энэ бол худлаа мэдээлэл. Худлаа мэдээлэл. 20 мянган төгрөгөөр хугацаат цэргийн албан хаагчдад талх авна гэж байхгүй. Өнөөдөр зэвсэгт хүчний бүх ангиуд өөрсдөө талхаа үйлдвэрлэж байгаа. Талхаа барьж байгаа, тендерээр талх авдаг асуудал ангиуд дээр байхгүй. Баярлалаа.

**Б.Баттөмөр:** Ганбат гишүүнд минут өгье.

**Д.Ганбат:** Энэ боомтууд маань хэзээ хэвийн ажиллаж эхлэх юм бэ. Өдөрт 1000, 1500 машин гарч байж л энэ чинь тэр тавиад байгаа зориг, зорилго зорилтоо хэрэгжүүлнэ шүү дээ. Тэр төмөр зам нь сая дөнгөж эхний нэг зүгшрүүлэх юу юу ч гэнэ үү явсан чинь бас аваар ослын байдалтай гологдол зам ч гэнэ үү нэг тийм юм яваад байна аа. Энэ бас үнэн юм уу, худлаа юм уу.

Нөгөө талаар 500 машин гарлаа гэж байна. Өнгөрсөн жил 30 сая тонн нүүрс дөчин сая шахам тонн нүүрс гарахаас 16 саяыг л гаргасан. Энэ жил бас л тийм зорилт тавьсан байна. Тэгээд одоо юундаа байдаг юм бэ. Бодлогын алдаандаа байдаг юм уу, эсвэл одоо энэ чадваргүй чадалгүй хүмүүс нь энд ажиллаад байгаа юм уу. Ямар болоод одоо улс орон ийм болчхоод байгаа юм бэ. Яагаад одоо нүүрсийг нь ийм өндөр үнэтэй үед нь гаргаж чаддаггүй юм бэ. Зориуд улс орноо та нар хорлоод байдаг юм уу, яагаад байдаг юм.

**Б.Баттөмөр:** Жавхлан сайд хариулъя.

**Б.Жавхлан:** Бид их хүнд цаг үед багагүй сорилттой тулж байгаа шүү Ганбат гишүүн ээ. Хэрвээ улс төржүүлэх гэж байгаа бол наадах чинь өөрөө урагшаагаа яригдана шүү. Өнөөдөр бидэнд ээлтэй манай гадаад гол экспорт, түүхий эдүүдийн үнэ ийм байхад гаргаж чадахгүй маш том боломж алдаж байгаа нь үнэн. 10 жил энэ төмөр замыг явуулах боломж байсан. 10 жилийн өмнө энэ тэр солбицлын цэгүүдийг бид энэ жил нэг өдөр уулзалт хийвэл энэ асуудлыг шийдээд болчих байсан юм. Ерөнхийлөгч асан Элбэгдоржийн хэлж байгаа үнэн шүү дээ. Энэ төмөр замыг хийгээд ингээд шийдчихсэн бол өнөөдрийнхөөсөө бид нар хэд дахин баян улс болчих байсан юм. Өнөөдөр Замын-Үүдээр төмөр замаар ямар ч саадгүй экспорт импортоо бид нар хийж байгаа шиг.

**Б.Баттөмөр:** Жавхлан сайдад минут нэмж өгье.

**Б.Жавхлан:** Хэрвээ Гашуун сухайт боомтын үйл ажиллагаа хэвийн болчихсон, төмөр замаа тавьчихсан байсан бол өнөөдөр ямар ч саадгүй энэ нүүрс гарах байсан. Ямар ч саадгүй төмрийн хүдэр гарах байсан. Ямар ч саадгүй энэ Оюу толгойн экспорт хийгдэх байсан. Сая 11 сард бид маш хүнд цохилт авлаа шүү дээ. Бараг хоёр сар шахуу манай ганц саалийн үнээ Эрдэнэтийн экспорт зогссон.

Хэрвээ энэ Гашуун сухайт гарч байсан бол өнөөдрийн бид нарын экспортын хэмжээ магадгүй 2-3 дахин нэмэгдчих ийм боломж байсан. Хэрвээ улс төрийн мөчлөгөө ярих юм бол хэн нь хэзээ хэнийгээ хорлочихсон. Одоо бид нар ямар юман дээр ажиллаж байгаа юм. Одоо машинаар нэг үлгэн салган үүрээд ч хамаагүй, ачаад ч хамаагүй гаръя гээд бид нар бүх боломжоороо ажиллаж байна. Хятадын тал бүр хэдэн жилийн өмнө манай боомтууд дээр бүх дэд бүтцүүдээ тулгаж авчраад тавьчихсан. Хэрвээ урд талаас нь харвал манай бүх боомтууд үндсэндээ Замын- Үүдээс бусад нь бүгд мухар боомтууд болчихсон. Ийм л байгаа. Үүнийг харин бид нар богино хугацаанд урагшлуулах гэж маш их ажил амжуулсан. 10 жил гацсан тэр хилийн солилцлын цэгүүдийг бүгдийг нь 3 хилийн боомтын солилцлын цэгийг сая бид бүгдийг нь эцэслэн тохирлоо. Бүтээн байгуулалтын ажлууд энэ зун, намар төмөр замын ажлууд дуусна.

Гашуун сухайт дээр олон жил гацсан тээвэр зохион байгуулалт ачиж буулган шилжүүлээд ачих терминалууд урдаа хийх үү?

Одоо манай дээр хийх үү гээд яг энэ техникийн хэлэлцээрүүд нэг дэх өдөр болгон урд талдаа хийгдээд ингээд явж байгаа. Гэсэн хэдий ч би түрүүн хэлсэн өнгөрсөн жилийн эцэст хүнд байсан экспорт бараг тэг зогсолт хийсэн байсан. Энэ тоонууд сүүлийн үед эрчимжиж хоёр талаасаа бас хичээж ажиллаж байна. Ингээд өчигдрийн байдлаар ямар ч байсан 527 машин чиргүүлтэй урд хилийн боомтуудаар түүхий эд экспортлох түвшинд ирж байна. Цаашдаа ч мөн бага, багаар нэмэгдээд явах тал дээр хоёр талаасаа хичээж ажиллаж байна.

**Б.Баттөмөр:** Үг хэлж болно. Дараа нь Анужин гишүүн

**П.Анужин:** Баярлалаа, Мэдээж Гадаад харилцааны яамны нэг чухал анхаарлаа хандуулж ажиллах ёстой асуудлын нэг нь энэ визгүй зорчих улсуудын тоог нэмэгдүүлэх. Монгол Улсын гадаад паспортын үнэ цэнийг нэмэгдүүлэх асуудал. Тэгээд түрүүн энэ тухай асуулаа. Эрчимтэй ажиллаж байгаа визгүй зорчих улсын тоог 4-өөр нэмэгдүүлэх тухай ажиллаж байгаа гэдэг энэ хариултыг авсан учраас би нэг санал хэлье гэж бодож байна. Гадаад харилцааны яам бол энэ гадаад орнуудад суух элчин сайд, консул, элчин сайдын яаманд ажиллах ажиллагсдын томилгоог харьцангуй шударга зарчмаар томилж байгаа гэж бодож байгаа. Гэхдээ анхаарах зүйл бол сул томилгоонууд байгаа гэдгийг хэлэхийг хүсэж байна. Цаашид томилогдох томилгоонууд дээр, ялангуяа элчин сайд, энэ консулын томилгоон дээр мэдээж мэргэжил, мэргэшсэн байдал, төрийн албаны туршлага маш чухал ч гэсэн үүнээс дутахгүй чухал зүйл бол энэ Монгол эх орноо хайрлах сэтгэл, Монгол хүнээ бодох энэ сэтгэл маш чухал шүү.

Элчин сайдууд, консул нь иргэнийхээ төлөө гараа хөдөлгөөгүй байхад тухайн улсынх нь хуульчид сайн дураараа хөдөлж, манай иргэдийг ялгүй зэмгүй болгосон тохиолдлууд маш их байдаг. Тэгэхээр энэ юуг харуулаад байна гэхээр мэргэжил дутсандаа биш, элчин сайдуудын сэтгэл дутсандаа байгаад байгаа юм. Гадаадад Монгол Улсыг төлөөлж байгаа энэ элчин сайдын яамны хийх ёстой гол ажил нь тухайн улсад байгаа иргэдээ хамгаалах, харж хандах асуудал шүү дээ. Тийм учраас сэтгэлтэй хүн чухал байгаа юм аа, мэргэжил мэдлэгийн дээр. Тэгэхээр цаашдаа томилгоонуудад Монгол хүмүүсээ доош нь хийдэг, өөрөө тэнгэрийн суудалд суучихсан юм шиг ийм хүмүүсийг явуулахдаа анхаараарай. Нийгмийн сүлжээгээр бас янз бүрийн шүүмж саналууд Гадаад харилцааны яамны томилгоотой холбоотой явдаг, явж байна. Тэгэхээр энэ тал дээр анхаарахыг хүсэж байна. Ядаж төрийн албаны туршлагатай байх ёстой шүү. Дипломат албаны мэргэжилтэй байхаа больё оо гэхэд төрийн албаны туршлагатай Монгол төрийн залгамж бодлогыг мэддэг ийм байх зайлшгүй шаардлага байгаа шүү. Энэ тал дээрээ бас үргэлжлүүлэн анхааралтай ажиллаарай гэдгийг хэлье. Санал хэллээ.

Баярлалаа.

**Б.Баттөмөр:** Санал хэллээ Анужин гишүүн. Д.Бат-Эрдэнэ гишүүн асуулт асууна.

**Д.Бат-Эрдэнэ:** Та бүхнийхээ энэ өдрийн амрыг ирж мэндчилж байна.

Тэгэхээр бид нар үнэлгээний танилцуулга ингээд сонсоод л өнгөрнө. Тэгэхээр нэг иймэрхүү бичиг цаасны хэрэгжилт ямар байсан бэ гээд нэг үнэлгээ маягаар л явагдаад байна л даа. Би одоо хэнээс асуух юм. Сангийн сайдаас асуух юм уу. Одоо Засгийн газрын хөтөлбөрийн хэрэгжилтийг 74.5 хувь хэрэгжсэн гэж хэлж байна. Энэ 2021 оныхоо ажлыг Их Хурлын Тамгын газраас бол арай бага буюу 5 хувиар бага, 69.6 хувь хэрэгжсэн гэж үзэж байдаг. Энэ дээр мэдээж бичиг цаас олон, зорилт, арга хэмжээнүүдийг төлөвлөсөн цааснуудынхаа хэрэгжилтийг үнэлсэн байх гэж үзэж байгаа. Гэтэл яг бодит амьдрал дээр Засгийн газрын эдийн засгийг ямар хэмжээнд байлгах вэ, ард түмний амьжиргааг ямар түвшинд байлгах вэ гэдэг энэ зорилт нь яг 74, яг 69 биелсэн үү? Энэ бодитой юу?

Тэгэхээр амьдралаас ийм их зөрүүтэй, хэрэгжилт гаргадаг, дүгнэдэг, түүнийгээ ингээд танилцаж байдаг, ингээд цаг үрж байдаг ч юм уу. Энэ асуудал дээр бид нар одоо цаашдаа ер нь яах ёстой юм бэ? Жирийн энэ үед хамгийн чухал ковид маш хүнд байгаа. Ковидын дараах нөхцөл байдал эдийн засаг хүнд байгаа, бүгдээрээ чадах чинээгээрээ ажиллаж байгаа, бүх хүн чадах чинээгээрээ ажиллаж байгаа. Тэгээд байж байгаа нь энэ шүү дээ.

Тэгэхээр хамгийн гол үзүүлэлт бол эдийн засаг. Бид үдээс хойш Эдийн засгийн байнгын хороон дээр эдийн засгийн асуудлыг ярилцъя гэж бодож байгаа. Тэгэхээр одоо хүн болгон 10 жилийн өмнө бол нүүрсийг пү па л гэдэг байсан бол одоо цөмөөрөө машиныг тоогоор нь мэддэг болчихсон, ярьдаг болчихсон байна шүү дээ. Тэгэхээр яалт ч үгүй энэ цаг үед бол нөгөө нүүрсний экспорт л Монголыг бас нэг амь зуулгаад байх юм шиг байгаа юм.

Тэгэхээр яг нүүрсийг хэдий хэмжээгээр гаргана гэчхээд хэдий хэмжээгээр хэрэгжсэн юм бэ? Энэ чинь 20, 30, 40 хувь байгаа юм бол. Энд тэгвэл яагаад өнөөдөр Засгийн газрынхаа мөрийн хөтөлбөрийн хэрэгжилтийг юуг нь үнэлээд, 75 гэчихсэн юм. Энэ ямар харьцаа байдаг юм бэ? Би үүнийг их сайн ойлгохгүй байгаа, үүнийг тайлбарлаж өгөөч ээ гэж байгаа юм. Тэгэхээр эдийн засгийн хувьд Засгийн газрын хамгийн гол ажил бол одоо энэ Гашуун сухайт дахь төмөр замаа л хурдан холболт хийх асуудал байх аа гэж бодож байгаа юм. Би Засгийн газрын тэргүүнээс 7 сарын 1-нд яана гэсэн нэг мэдээлэл сонсож байсан. Сангийн сайдаас энэ сар, энэ жилдээ багтаах байх гэж бодож байгаа юм.

Тэгэхээр эдийн засгийнхаа хүч, нөөц бололцоог энэ хоёр замыг холбох асуудал дээр анхаараач ээ, энэ рүү чиглүүлээч ээ. Өөр дахиж эрч хүч сулруулж, өөр газар, өөр зам нээх асуудал дээр аль болохоор анхаарлаа бага тавиад, энэ хоёр замаа холбох асуудал өргөн, нарийн яаж хийх юм энэ дээрээ анхаараач ээ. Энэ дээрээ хувийн хэвшлийгээ оролцуулаач ээ. Өнөөдөр дарга, сайд нар хувийн хэвшлийнхний хэмжээнд очиж суртал, дахиад засаг нь солигдоод өөр өөр болоод явчихдаг юм аа, энэ дээрээ оролцооч ээ, анхаараач ээ. Орон нутагтайгаа хамтарч ажиллаач ээ, энэ хил, боомтын асуудал чинь та нар цөмөөрөө байна. Гадаад яамныхан эд нар цөмөөрөө мэдэж байгаа. Орон нутгийн оролцоо их байдаг шүү дээ. Орон нутаг нь. Баяннуур аймаг өнөөдөр тэр Гашуун сухайт, Замын-Үүд, Ганц модныхоо гол асуудлыг хариуцдаг нь өнөөдөр Баяннуур аймгийн засаг захиргаанд холбоотой удирдаж байдаг, дотор нь өнөөдөр төрийн хяналтын байгууллагууд нь хамрагдаад ажлаа зохицуулаад явж байдаг юм аа.

Тэгэхээр бид нар энэ урд хөршдөө гол анхаарч эдийн засгийн харилцааг үүсгэж байгаа юм чинь урд хөршийгөө налж дагасан бид нар илүү ашгийн төлөө явж байгаа юм чинь эд нартайгаа адилхан тийм зохилдсон зохицолгоотой бүтэц хийгээд харьцаагаа их зөв болгооч ээ. Өнөөдөр энэ дээр маш чухал харьцааны асуудлууд маш чухал байгаа.

**Б.Баттөмөр:** Жавхлан сайд хариулъя.

**Б.Жавхлан:** Ийм байгаа шүү. Энэ удаа бид Монгол Улсын 2021-2025 онд хөгжүүлэх 5 жилийн үндсэн чиглэлийн биелэлт, мөн 24 дүгээр тогтоолоор баталсан Монгол Улсын Засгийн газрын 2020-2024 оны үйл ажиллагааны хөтөлбөрийн хэрэгжилтийг хуулийн хугацаанд нь гаргаад, Засгийн газрын хуралдаанаар хэлэлцээд Улсын Их Хуралд ингээд өргөн бариад явж байгаа юм. Өөрөөр хэлбэл энэ дунд хугацааны тайлангийн эхний жилийн хэрэгжилтийг танилцуулж байна гэсэн үг.

Мөрийн хөтөлбөр бол 4 жилийн хугацаанд үндсэн чиглэл гээд мөн бас ингээд 4 жилийн хугацаанд ингээд 4, 4 жилд нь хуваарилаад тавихаар эхний буюу энэ 2021 оных бол үндсэндээ дандаа бэлтгэл ажил хангах, ТЭЗҮ батлах, төсвөө батлах, төлөвлөх ийм ажлууд нь түлхүү тавигдсан байгаа. Үүнийг Засгийн газраас тусгайлан гаргасан аргачлалаар Засгийн газрын Хэрэг эрхлэх газар дээр дүгнээд оруулж ирсэн үнэлгээнүүд нь энэ байгаа юм. Ингээд энэ үнэлгээнүүд дотроос одоо хамгийн багадаа 65 хувь, хамгийн өндөртэй 88 хувь, тэр 88 хувь бол энэ ковидын халдвар цар тахлаас үүдэлтэй нийгэм эдийн засгийн хүндрэлийг даван туулах гээд вакцинжуулалт болон 10 их наядын хөтөлбөртэй холбоотой ийм гүйцэтгэлүүдийг дүгнэсэн. Мөн одоо дунд хугацаанд хийгдэх төсвийн хөрөнгө оруулалт, бүтээн байгуулалтын ажлуудыг төлөвлөх, 2022 оноос эхлээд энэ төсвийн шинэчлэл, төсвөө батлуулах гээд ийм бэлтгэл ажлууд одоо түлхүү орсныг би дахиж тодруулж хэлье.

Яг ямар аргачлалаар хийж ингэж гарсан талаар Хэрэг эрхлэх газраас Бат-Идэр дарга нэмж мэдээлэл өгөх болов уу гэж бодож байна.

Тэр хоёр замын асуудлууд дээр ийм байгаа шүү. Ер нь 10 жил эцэслэж тохирч чадахгүй байсан саатсан юмнуудыг бүгдийг нь тохирсон манай Засгийн газрын үед бүгдийг нь өөрчилсөн. Энэ бол маш том богино хугацаанд хийсэн амжилт, гарсан үр дүн. 3 боомт дээр Шивээ хүрэн дээр, Анги дээр, Бичигт дээр шинээр хилийн сувгуудаа тохирч чадсан. Гашуун сухайт дээр мөн л бас тохирч чадсан байгаа. Ингээд өргөн нь гарна, нарийн нь одоо хилийн бүс нутаг дээр орж ирнэ. Мэдээж ачиж буулгах шилжүүлэн ачих терминалуудыг бол төмөр замын олон улсынхаа конвенцынхоо дагуу манай талаас экспорт гаргаж байгаа бол хүлээж авах нь цаад талдаа баригдана. Цаанаас орж ирж байгаа экспортыг манай талд хүлээж авах, ийм терминалууд баригдах олон улсын конвенцын дагуу энэ бүтээн байгуулалт, хөрөнгө оруулалтын ажлуудыг мөн ТЭЗҮ зургаа яаж хийх вэ гэдгийг нэг дэх өдөр болгон хоёр талынхаа техникийн хэлэлцээрүүдийг хийгээд явж байгаа, амжилттай урагшилж байгаа. Энэ дээр харин хувийн хэвшлийнхэн оролцоход бол бүрэн нээлттэй байгаа. Ялангуяа манай талд барих, одоо ачиж буулгах, шилжүүлээд ачих терминал дээр бүрэн нээлттэй байгаа шүү.

Шинэ сэргэлтийн бодлогын хүрээнд боомтын сэргэлтийн хүрээнд хийгдэх бүтээн байгуулалт, хөрөнгө оруулалтын ажлуудыг олон нийтэд дотоодын хөрөнгө оруулагчид, гаднын хөрөнгө оруулагч нар нийтэд нь одоо нээлттэй удаа дараа зарлаж байгаа. Энэ өдрүүдэд одоо эдийн засгийн форум дээр ялангуяа энэ асуудлыг нээлттэй хэлэлцэж байгаа шүү. Та бүхэн энэ дээр одоо идэвхтэй оролцоорой. Энэ дээр хөрөнгө оруулагч нартай ялангуяа төрөөс мөнгө гаргахгүй хийгдэх ийм бүтээн байгуулалт, хөрөнгө оруулалтын ажил дээр одоо манай Засгийн газар бол бүрэн нээлттэй. Хамтарч ажиллахад одоо бэлэн байгаа гэдгийг давхар хэлье. Баярлалаа.

**Б.Баттөмөр:** Энэ хөтөлбөрийн хэрэгжилттэй холбогдуулаад Бат-Идэр Засгийн газрын Хэрэг эрхлэх газрын дотоод газрын Хяналт шалгалт, үнэлгээ дотоод аудитын газрын дарга хариулна. Бат-Идэр нэг номерын микрофоныг өгье.

**Э.Бат-Идэр:** Бат-Эрдэнэ гишүүний асуултад хариулъя. Улсын Их Хурлаас Хөгжлийн бодлого төлөвлөлтийн тухай хууль 2020 онд батлагдан гарсан. Үүний дагуу Засгийн газрын Хэрэг эрхлэх газар, Засгийн газраас хяналт шинжилгээ, үнэлгээ хийх нийтлэг журмыг өөрчилсөн. Энэ хуулийн дагуу батлагдсан журмаар Засгийн газрын үйл ажиллагааны хөтөлбөрийг хэрэгжүүлэх арга хэмжээний нарийвчилсан төлөвлөгөөг одоо их сайжирсан гэж үзэж байгаа. Өөрөөр хэлбэл хэрэгжүүлэх зорилт, арга хэмжээ нь одоо суурь түвшинтэй, хүрэх түвшинтэй, цаг хугацаатай, эзэнтэй, мөн одоо төсөвтэй нь тавьж төлөвлөж байгаа.

Үүний дагуу журмаа Засгийн газрын 2020 оны 206 дугаар тогтоолоор баталсан журамд хүрсэн түвшинг хүрэх түвшинтэй нь харьцуулан 100-гаар үржүүлэн энэ бодит үнэлгээг гаргаж ирж байгаа юм. Өнөөдөр 74.5 хувийн дүнг тухайн жил хийх, өөрөөр хэлбэл 2021 онд хийх ажлын хүрэх түвшинд одоо хүрсэн ажлууд 100-гаар үнэлэгдэж ингэж гарч ирж байгаа юм. Яг өссөн дүнгээрээ буюу 2021-2024 оны өдийд Засгийн газрын үйл ажиллагааны хөтөлбөр 19 хувьтай байгаа. Өнөөдөр Засгийн газрын үйл ажиллагааны хөтөлбөрийн 267 зорилтоос 2021 оны явцын хэрэгжилт дээр 100 хувьтай 35 зорилт, 70-90 хувьтай 153 зорилт, 50-60 хувьтай 56 зорилт, мөн одоо хэрэгжилт хангалтгүй буюу одоо тэг хувьтай 23 зорилт байгаа юм. Тэгээд энэ арга хэмжээнүүд дунджаар 74.5 гарсан, өөрөөр хэлбэл энэ Улсын Их Хурлаас баталсан 267 зорилтыг хэрэгжүүлэх арга хэмжээний төлөвлөгөөнд 1080 арга хэмжээ байж байгаа. Ингээд 1080 арга хэмжээний одоо дунджаар өнөөдөр энэ 74.5 гэсэн энэ 2021 оны хүрэх түвшингээр гаргасан байгаа юм. 2024 оныг 19 хувьтай гэсэн.

**Б.Баттөмөр:** Д.Бат-Эрдэнэ гишүүнд нэг минут өгье.

**Д.Бат-Эрдэнэ:** Энэ дээрээ тэгээд бүгдээрээ бас дотроо бодож ойлгож байгаа байлгүй дээ. Цаашдаа анхаарах хэрэгтэй. Нэг эргэж хургаад бас шүүмжлээд баймааргүй байна л даа. Тэгэхдээ 1080 бичиг баримтын биелэлт нь 75 хувьтай байгаа. Бодит амьдрал дээр яг Монгол Улсын эдийн засаг маань 75 хувьтай, 2021 оныг Засгийн газар 75 хувийн биелэлттэй байна гэж үнэлж байгаа нь үнэндээ зохимжгүй шүү дээ. Цөмөөрөө л ойлгож байгаа юм. Цөөхөн Монголчууд ингээд амь зангидаад гол юмандаа анхаараад явчих бүрэн боломж байгаа юм. Энэ дээрээ онцгой анхаараач ээ. Эзний ёсоор анхааралтай хандахгүй бол 1080 цаас бэлддэг. Түүнийгээ 75 хувьтай байна гэхээр бас үнэндээ учир дутагдалтай байна. Тэгээд бидний л нүүр царай энэ учраас одоо үүнийгээ шүүмжлээд яах вэ дээ. Тэгээд тэр Наранбаатар гишүүн хэлсэн. Тэр нөгөө 15 километрийг бид нар шийдчих боломжтой мөнгө төгрөггүйгээр татаад шийдчих боломж байгаа юм аа. Энэ нь өөрөө Засгийн газрын бүрэн эрх мэдлийн хүрээнд бид нар энэ асуудлыг бас ярьж байсан.

**Б.Баттөмөр:** Бат-Эрдэнэ гишүүнд дахиад нэг минут өгье.

**Д.Бат-Эрдэнэ:** Тэгэхээр Байнгын хорооны гишүүд бид нар хэлэлцэх асуудалд бас энэ асуудлыг Энх-Амгалан гишүүн бас жагсаалтад оруулсан. Бид нар нэмэлт оруулсан байгаа, тэгээд энэ дээр анхаарах хэрэгтэй байгаа. Тэгэхээр дахиад нөгөө Гашуун сухайт чинь эдийн засгийн гол канал болчхоод байна шүү дээ. Тийм учраас түүнийг Цагаан хад гэдэг газар чинь нөгөө 15-аас 20 километрт байршчихаад одоо дахиад тэндээ буулгачихсан 5 сая нүүрсээ цаашаа зөөж байж, дараа нь нөгөө бодит мөнгө ордог нүүрсний тээвэр чинь эхлэх гээд байгаа юм. Тэгэхээр энэ асуудал яагаад бий болсон бэ гэхээр бид нар хоорондоо эрх зүйн тодорхой өөрчлөлтийг хийгээд шийдчих болох боломжийг нь өөрсдөө хийхгүй байгаад байгаа юм. Эндээ анхаараач ээ. Өнөөдөр 15 километрийг ээ хил дээрээ шууд Хятадуудтайгаа адилхан тулчихсан байгаа бол бид нар хил дээрээ аваачаад л бүтээн байгуулалтынхаа ажлуудыг хийе. Тэр AGB чингэлэгт терминал замаа бид нар бүтэн хүчин чадлаар ажиллуулах юм бол 35 байтугай бид нар 50 гарах бүрэн боломжууд байгаа энэ цагт эдийн засаг маань тэлж бид нар гайгүй болж эхэлнэ.

**Б.Баттөмөр:** Гишүүд асуулт асууж, хариулт авлаа. Танилцуулгатай холбоотой үг хэлэх гишүүд байвал нэрээ өгнө үү. Ганбат гишүүнээр тасалъя. Наранбаатар гишүүн.

**Н.Наранбаатар:** Экспортыг нэмэгдүүлэх зайлшгүй шаардлагатай байгаа. Энэ хүрээнд дотоод, гадааддаа бас хэд хэдэн ажил хийх хэрэгтэй байна. Нэгдүгээрт, гадаад талдаа энэ Хятад улсад байгаа элчин сайдаа сайн ажиллуулаач ээ. Хятад улсад, Өвөр Монголд байгаа, Хөх хотод байгаа консулаа сайн ажиллуулаач ээ. Энэ Баяннуур аймгуудтайгаа харилцаа холбоогоо сайжруулаач ээ. Энэ орон нутгийн хооронд Өмнөговь, Баяннуур аймгуудын хооронд харилцааг нь сайжруулах талаар ямар нэгэн ажлууд хийгээч ээ. Гашуун сухайтын боомт, Шивээ хүрэнгийн боомт чинь хоорондоо хэдхэн километр зайтай хоёр боомт. Яахаараа нэг нь болоод экспорт хийгээд нөгөөх нь хагас жил гацчихдаг юм бэ? Энэ чинь нэг л улс. Нэг бодлоготой, нэг л ижилхэн короно шүү дээ. Тэгээд юу нь болохгүй болоод нэг нь ажиллаад, нэг нь ажиллахгүй. Ингээд гацаад байгаа юм.

Энэ дээр Гадаад хэргийн яам нь онцгой анхаарч ажиллахгүй бол болохгүй байна. Зүгээр нэг нот бичиг явуулчхаад гэдэг юм уу, өндөр түвшний уулзалт хийгээд тэр дотор оруулчхаад хүлээгээд суугаад байх юм бол энэ чинь болохгүй шүү дээ. Ямар нэгэн юм хийгээд оролдлого гаргаад ингээд явмаар байх юм.

Дотоод талдаа боомт дээрээ онцгой анхаармаар байх юм. Одоо боомт дээрээ энэ бүтцээ бий болгоод захиргаагаа заавал хугацаа хүлээх хэрэггүй ээ, энэ чинь Ковидын хуулиар Засгийн газрын бүрэн эрхт төлөөлөгч гээд байнгын бус нэг ийм хүн хааяадаа очоод л явдаг. Тэгээд онцгой комиссоос шуурхай штаб гээд л Гашуун сухайт руу хааяа очоод л ирдэг. Тэгээд очоод нэмэр болохоосоо нэрмээс болох юм аа зарим хүмүүс очоод. Гайгүй учраа олж байсан энэ ажлыг нь очоод гаднын юу ч мэдэхгүй боомт дээр очиж үзээ ч үгүй нөхдүүд ингээд Улаанбаатар хотоос давхиж очоод ингээд самраад будилуулаад бүр аль ч үгүй болгоод халдвар юмыг нь сайхан холиод ингээд хаячих юм аа.

Тийм учраас заавал цаг хугацаагаа хүлээхгүй, боомтын захиргаа гэдэг юмтай болгоод, тэр боомтыг эзэнтэй болгоодхооч ээ. Эзэнтэй гэдгийг нь би хаалтан дотор хэлж байна. Тэндээ бүр албыг нь байгуулаад орон нутагт нь хариуцуулаад ингээд энэ тээвэр зохицуулалт, энэ боомтын үйл ажиллагаа, тохижилт, цэвэр бохир дулаан, хог шороо одоо бүх юмнуудыг нь хариуцдаг ийм эзэнтэй болгоод өгөөч ээ. Энэ бүтцээ цаад талтайгаа яг адилхан болгомоор байх юм. Ганц модны боомтын захиргаа гээд байдаг. Гашуун сухайтын боомтын захиргаа гэж байхгүй шүү дээ. Ганц модны боомтын захиргаа ямар нэгэн асуудал гарахаар хэн рүү ярих юм бэ? Боомтын захиргаа наана нь байхгүй шүү дээ. Өөрийнх нь ижил түвшний бүтэц байхгүй шүү дээ. Аймгийн засаг дарга руу ярих юм уу, аймгийн засаг дарга ямар ч боомтын талаар хууль эрх зүйн оролцоо байхгүй, эрх, үүрэг байхгүй.

Тэр Хятадын боомтын захиргаа ямар сайд руу ярих юм уу? Энэ чинь дэс юмнууд нь ерөөсөө таарахгүй боломжгүй. Тийм учраас энэ ажил чинь цаашдаа гацаад байна. Түүнээс боомтын захиргаагаа байгуулаад ингээд орон нутагт нь түүнийг нь мэдүүлээд дарга, захирлыг нь энэ боомтын үндэсний зөвлөлтэйгөө зөвшилцөж томилоод ингээд бүтэц, бүрэлдэхүүнээ нь Засгийн газраас баталж өгөөд явчихмаар байх юм. Төсвөөс ямар нэгэн нэг ч төгрөг шаардагдахгүй шүү дээ. Ямар ч мөнгө шаардагдахгүй бүтцийнхээ юмнуудыг хийгээд энэ чинь өөрөө өөрийнхөө хураамж төлбөр, янз бүрийн юмнуудаараа санхүүжээд цалин мөнгөө тавиад, ус дулаанаа төлөөд ингээд явчихна.

Тийм учраас энэ бүрэн эрхт төлөөлөгч, шуурхай штаб энэ тэр чинь одоо хүнд үед ажлаа гүйцэтгээд болчихлоо. Одоо ингээд цаг хугацаа алдахгүйгээр боомтынхоо захиргаа бүтцийг бий болгоод, хүн амьтнаа томилоод ажил төрөлд нь оруулаад экспортынхоо үйл ажиллагаан дээр онцгой анхаармаар байна аа.

Энэ уртын тээвэр 4 сарын 1-нд эхлүүлнэ гэж ярьж байна. Эхлүүлэхээсээ өмнө хэд хэдэн арга хэмжээнүүдээ авмаар байх юм. Түрүүлээд энэ боомтын захиргаагаа байгуулчих хэрэгтэй байх юм. Цагаан хадаа ногооноор нь авч үлдэх ямар зохион байгуулалт хийх юм. Уртын дээвэр эхлэхээр ч холдчихно шүү дээ. Цагаан хад, урт богино хоёр чинь. Энийг чинь Хятадууд цаад талаасаа хараад сууж байгаа шүү дээ. Ингээд тооцоо төлөвлөгөөгүй схемгүй зохион байгуулалтгүй ийм байдлаар хөнгөн хуумгай хотын тээврээ эхлүүлэх юм бол нөгөө Шивээ хүрэн шигээ бас дахиад хаалгачихвий дээ. Тэгээд нэг жаал гайгүй байгаа дээр нь одоо бас үүнийгээ лавшруулаад тэнд байгаа үйл ажиллагаагаа сайжруулаад зохион байгуулалтаа сайжруулаад зөв схемээ хийгээд явах нь зөв байх аа.

Тэгээд эцэст нь хэлэхэд энэ боомтоо хөгжүүлье л гэж байгаа бол одоо энэ тэр хориг саад болсон Хилийн тухай хууль нь байгаа тэр 15 километр дотор хэн ч юу ч хийж болохгүй энэ тэр гэчихсэн нэг ийм юмнуудаа, одоо жаахан уян хатан энэ чинь хэддүгээр зуун болчхоод байгаа билээ. Энэ Хятадын тал яахаараа хил боомт дээрээ тулж ирээд бүх үйл ажиллагаагаа явуулаад, суурьшлын бүсээ байгуулаад улам хөгжөөд байдаг юм. Манайхаар орж ирэхээрээ нэг навсайсан 19 дүгээр зууныхаа хэвээрээ, 30 жил болоход яг хэвээрээ. Тэр байшин барилга нь улсын төсвөөс хийгдсэн юм бараг байхгүй. Хятадын зээл тусламжаар хийсэн ганц боомтын барилга, Оюу толгой, МАК бусад аж ахуйн нэгжүүдээр хийсэн нэг хэдэн сендвич гээд нэг ийм хачин царайтай юмнууд байгаа шүү дээ. Үүнийгээ нэг жаахан өөрчилж дотоод талдаа арга хэмжээ авахгүй бол энэ чинь.

**Б.Баттөмөр:** Ганбат гишүүн.

**Д.Ганбат:** Уг нь одоо нэг их улс төржөөд байх юм байхгүй л дээ. Уг нь хамгийн улс төржих хүн чинь би л юм байгаа юм. Тэгээд улс төржихгүй хараат бас ажил төрөл нь сайжрах юм болов уу? Энэ улс оронд хэрэгтэй юм даа, цаг хугацаа боломжоо битгий алдаасай л гээд л иймэрхүү зүйл яриад байгаа юм. Тэгээд сая бол одоо энэ хэрэгжилт, зорилго хөтөлбөр энэ тэр нь бараг 70-80 хувь 2021 онд хэрэгжсэн юм байна гэж ярьж байна. Үгүй ээ, одоо энэ тоондоо өөрөө өөрсдөө л баясна уу гэхээс биш энэ өнөөдрийн амьдрал энэ байж байгаа юмаараа бол энийг чинь хараад сонсоод тийм байна гээд л учир зүггүй ингээд байх юм ерөөсөө алга байна шүү дээ. Гараад хар л даа, ард түмний амьдрал ямар байна, улс орны амьдрал ямар байна. Энэ хэдэн дарга нар нь гайгүй байдаг юм байгаа биз. Энэ төрийн албан хаагчид, төрийн албан хаагчид бол одоо албан ёсны ядуучуудын тоонд орчихсон шүү. Тэр цалингаар одоо юу ч авч чадахгүй болчихсон. Одоо тэр төсөөлөөд л төлөвлөөд л байсан тэр мөнгөний ханш уналт энэ тэр бол яваад өгсөн шүү дээ. Ёстой хаа хүрч яаж зогсохыг одоо хэн мэдэх юм. Хэн ч мэдэхгүй байх. 3100, 3200 болчихсон доллар чинь, бензин чинь одоо бас 3 мянга болчихсон.

Үгүй ээ, үүнийг чинь л хэлж яриад байгаа шүү дээ. Байгаа юмыг байгаар нь л хэлж яриад байгаа юм. Хэн нэгэн нь хэлэх л ёстой байх. Гэтэл одоо залхуу хүн завагтаа хүрч чадахгүй, гадаа түлээгээ төлж чадахгүй ийм л улс орон болчхоод байна шүү дээ. Энүүхэн энд одоо гаргаад л нүүрсээ борлуулаад л тэр мөнгийг нь авчхаж чадахгүй. Тэгээд одоо үүнийг хэнтэй хуваалцах юм. Одоо хэтэрхий олонх 6 жил байлаа шүү дээ. Монгол Ардын нам одоо хэнийг юугаар буруутгах юм. Иймэрхүү юмнууд байна аа, нөхдүүд ээ.

Тэгээд одоо үлдэж байгаа хоёр жилдээ маш сайн ажиллахгүй л бол бас энэ өдөр өдрөөр л ард түмний амьдрал доройтож байна. Байгаа юмыг одоо байгаагаар нь хэлэхгүй бол болохгүй байх аа. Тэгээд бүх юм болж байгаа, бүтэж байгаа юм шиг. Энэ манай мэргэжилтнүүд чинь бас ажил төрлөө зөв хийгээд тэр шаардлагатай тоо баримтыг нь зөв гаргаж өгөхгүй бол энэ мэдээллээ буруу явуулаад ийм л байгаа юм шиг өөрөө өөрсдөө баясаад иймэрхүү маягаар цаг хугацаа юмыг өнгөрөөж болохгүй байх аа.

Хуучин бол 13 дугаар зуунд бол бүгд л 10, 11-д ордог байсан. Дэлхийн төв тэнд л байдаг байсан. Дараа нь бүгд Ром бүх зам Ром ордог гэдэг шиг. Өнөөдөр одоо манай хаяанд л байна шүү дээ. Бүх эдийн засаг дэлхий дээр Хятад улсыг л чиглэж байна шүү дээ. Тэгээд одоо 6 жил эрх барьчхаад, энэ төмөр замынхаа асуудлыг одоо зөв, буруу шийдсэн гээд энэ тэр гээд бусдад наах гээд байх юм ерөөсөө байхгүй байна шүү. Тэгээд л тухайн үедээ энэ хэлдэг юмаа хийлээ, засаж залруулж байхгүй яасан юм бэ. Одоо би дахиад хэлье. Энэ бодлого шийдвэр чинь буруу яваад байгаа юм биш үү. Энэ зорилт, зорилго чинь буруу яваад байгаа юм биш үү. Дахиад нэг авч үзвэл яасан юм. Нэг өдөр ч гэсэн үнэтэй цэнтэй байна шүү дээ. Бид бүхэнд үүнийг хэлж ярих нь одоо миний үүрэг гэж бодож байна. Би энэ улсын иргэний хувьд, энэ Улсын Их Хуралд сууж байгаа гишүүний хувьд, Ардчилсан намын бүлгийн даргын хувьд, тэгээд болж байгаа бүтэж байгаа юм шиг энэ юмыг харсаар байтал бүх юм уруудаж доройтчих юм.

Тэгээд л өөрөө өөрсдөө л нэг гоё юм яриад л сайхан болчихлоо гээд л хүн бүр ажлаа хийж чадахгүй байна шүү. Монголын ард түмэн та нарт бол хангалттай эрх мэдэл, хангалттай боломжийг нь өгсөн. Гэтэл өнөөдөр байдал ямар байна, одоо хариуцлага ярих цаг нь болчихсон. Ажлаа нэхэх цаг нь болсон. Одоо хар л даа, нефть шатахууны үйлдвэр дандаа хойшлоод. 2022 онд орно гэж байсан.

Одоо 2025 онд болчихсон, тэгээд бариад байгаа юм нь юу байгаа юм. Үйлдвэрээ барьж байгаа юм байхгүй юм байна шүү дээ. Хэдэн байшин барилга, орон сууц барьж байгаа юм байна билээ. Тэгээд Хөгжлийн банкнаас баахан мөнгө авчихсан. Одоо энэ онгоцны буудлыг нь хар л даа. Маш их мөнгөөр хийсэн онгоцны буудал. Ашиглалтад оруулахдаа бүгд наах гээд л тууз хайчлаад гүйлдээд байсан. Үгүй ээ, бараг л Америкийн Аляскын нэг жижиг хотын буудал шиг л юм байна шүү дээ. Онгоцны буудлын хэмжээ нь, нэг нь зам тавилаа гэхэд нэг нь зузаанаас нь иддэг, нөгөөдөх нь өргөн, нарийнаас иддэг гэдэг шиг. Тэгээд энэ авлигын асуудал гаарсан. 110, 111 ингэж 5-6 жил явж ирлээ. Ингээд одоо ард түмний урам үнэхээр хугарч байна шүү. Сонгогчид бид бүхэн. Ийм байдлыг одоо хэлэх, ярих ёстой.

**Б.Баттөмөр:** Монгол Улсыг 2021-2025 онд хөгжүүлэх 5 жилийн үндсэн чиглэлийн 2021 оны биелэлт, Монгол Улсын Засгийн газар энэ 2020-2024 оны үйл ажиллагааны хөтөлбөрийн 2021 оны хэрэгжилтийг хэлэлцэж дууслаа.

2021 оны биелэлт Монгол Улсын Засгийн газрын 2020-2024 оны үйл ажиллагааны хөтөлбөрийн 2021 оны хэрэгжилтийг хэлэлцсэн талаарх Байнгын хорооны санал, дүгнэлтийг Төрийн байгуулалтын болон Эдийн засгийн байнгын хорооны хамтарсан хуралдаанд Улсын Их Хурлын гишүүн Нямаагийн Энхболд танилцуулна.

**Хоёрдугаар асуудалдаа оръё.**

**Монгол Улс, Азийн хөгжлийн банк хооронд хөтөлбөрийн хэлэлцээр, жижиг зардлыг санхүүжүүлэх хөтөлбөрийн төсөл.**

Ажлын хэсгийн бүрэлдэхүүнийг танилцуулъя. Сангийн сайд Б.Жавхлан, Сангийн яамны Санхүүгийн бодлогын газрын дарга Б.Сүх-Очир, Сангийн яамны Хууль, эрх зүйн газрын дарга З.Энхболд, Эдийн засгийн хөгжлийн яамны Хөгжлийн санхүүжилт, нэгдсэн төлөвлөлтийн газрын дарга И.Батхүү, Сангийн яамны Санхүүгийн бодлогын газрын Өрийн удирдлагын хэлтсийн дарга Б.Одонтуяа, Нийслэлийн Засаг даргын орлогч Б.Одсүрэн, Нийслэлийн Эдийн засгийн хөгжил, төр хувийн хэвшлийн түншлэлийн хэлтсийн дарга М.Аясгалан. Ийм ажлын хэсэг ийм бүрэлдэхүүн ирсэн байна.

Төслийн талаарх танилцуулгыг Улсын Их Хурлын гишүүн, Засгийн газрын гишүүн, Сангийн сайд Болдын Жавхлан хийнэ. Жавхлан сайдын микрофоныг өгье.

**Б.Жавхлан**: Баярлалаа. Аюулгүй байдал, гадаад гадаад бодлогын байнгын хорооны дарга, Улсын Их Хурлын гишүүд ээ,

Та бүхний энэ өдрийн амар амгаланг айлтгая.

Монгол Улсын Засгийн газар, Азийн хөгжлийн банк хоорондын хамтын ажиллагааны хүрээнд стратегийн ач холбогдол бүхий томоохон төсөл, арга хэмжээг хэрэгжүүлэх бэлтгэл ажлыг хангах, Засгийн газрын төсөл хэрэгжүүлэх, чадавхыг бэхжүүлэх, шинэ технологи, стандарт, менежментийн арга барилыг нэвтрүүлэх зорилго бүхий жижиг зардлыг санхүүжүүлэх хөтөлбөрийг 20 сая ам.долларын хөнгөлөлттэй зээлийн санхүүжилтээр хэрэгжүүлэхээр төлөвлөж байна.

Хөтөлбөрийн хүрээнд хэд хэдэн томоохон төслийн эдийн засаг, үр ашгийн шинжилгээ, техник, эдийн засгийн үндэслэл, нарийвчилсан судалгаа хийх, зураг төсөл боловсруулаад дэд арга хэмжээнүүдийг хэрэгжүүлэх боломжтой юм. Азийн хөгжлийн банктай байгуулах хөтөлбөрийн хэлэлцээр нь Монгол Улсын олон улсын гэрээний тухай хуулийн 8.1.2-т заасны дагуу гадаад улсын болон олон улсын банк, санхүүгийн байгууллагаас авах зээлийн ерөнхий нөхцөлийн талаарх олон улсын гэрээ тул Улсын Их Хурлаар заавал соёрхон батлуулах шаардлагатай юм.

Хэлэлцээрт гарын үсэг зурах асуудлыг хэлэлцэн шийдвэрлэж өгөхийг хүсье. Анхаарал тавьсанд баярлалаа.

**Б.Баттөмөр**: Хэлэлцээрийн төслийн талаарх Эдийн засгийн байнгын хорооны санал, дүгнэлтийг би танилцуулна.

Байнгын хорооны дарга, эрхэм гишүүд ээ,

Монгол Улс, Азийн хөгжлийн банк хоорондын хэлэлцээр, жижиг зардлыг санжуулах хөтөлбөрийн төслийг Монгол Улсын Засгийн газраас Улсын Их Хурлын холбогдох байнгын хороотой зөвшилцөхөөр 2022 оны 1 дүгээр сарын 13-ны өдөр өргөн мэдүүлсэн. Эдийн засгийн байнгын хороо 2022 оны 3 дугаар сарын 23-ны өдрийн хуралдаанаараа хэлэлцээрийн төслийг зөвшилцөх асуудлыг хэлэлцлээ.

Төсөл санаачлагчийн зүгээс Азийн хөгжлийн банкны санхүүжилтээр хэрэгжүүлэх хэд хэдэн томоохон төслийн эдийн засгийн үндэслэлийн судалгаа хийх, байгаль орчны үнэлгээ, төсөл боловсруулах ажлуудыг хийхээр төлөвлөснийг дурдсан байна. Байнгын хорооны хурлаар төслийг хэлэлцэх үед Улсын Их Хурлын гишүүд асуулт асууж, хариулт авсан болно.

Монгол Улс, Азийн хөгжлийн банк хоорондын хөтөлбөрийн жижиг зардлуудыг санхүүжүүлэх төслийг зөвшилцөх асуудлаар санал хураахад Эдийн засгийн байнгын хорооны хуралдаанд оролцсон гишүүдийн олонх нь зөвшилцөхийг дэмжээгүй. Санал, дүгнэлтээ Аюулгүй байдал, гадаад бодлогын байнгын хороонд хүргүүлэхээр шийдвэрлэлээ.

Анхаарал тавьсанд баярлалаа.

Хэлэлцээрийн төслийн талаар Төсвийн байнгын хорооны саналыг Улсын Их Хурлын гишүүн Булгантуяа танилцуулна.

**Х.Булгантуяа**: Байнгын хорооны дарга, эрхэм гишүүд ээ,

Монгол Улс, Азийн хөгжлийн банк хоорондын хөтөлбөрийн хэлэлцээр, жижиг зардлыг санхүүжүүлэх төслийн төслийг 2022 оны 1 дүгээр сарын 13-ны өдөр Улсын Их Хурлын холбогдох Байнгын хороотой зөвшилцөхөөр ирүүлсэн байгаа. Төсвийн байнгын хороо 2022 оны 3 дугаар сарын 22-ны өдрийн хуралдаанаараа дээрх төслийг зөвшилцөх асуудлыг хэлэлцсэн.

Байнгын хорооны хуралдаанаар Улсын Их Хурлын гишүүн Г.Тэмүүлэн олон улсын байгууллагаас санхүүжиж байгаа төсөл, хөтөлбөрүүд үр ашигтай зарцуулагдаж байгаа болон уг зээлийн хэлэлцээрийн төслийн эдийн засгийн тооцоо, үндэслэлийн талаар асуулт асууж, тодруулга авсан байгаа. Улсын Их Хурлын гишүүн Пүрэвдорж зээлийн хэлэлцээрийн хүрээнд хэрэгжүүлэхээр төлөвлөгдсөн хотын тохижилт болон хотын бус зам тээвэрт зарцуулагдах хөрөнгийн зарцуулалтыг өөрчилж, малыг эрчимжүүлэх арга хэмжээнд зарцуулах нь зүйтэй гэсэн саналыг бас гаргасан.

Монгол Улс, Азийн хөгжлийн банк хоорондын хөтөлбөрийн хэлэлцээрийн төслийг Төсвийн байнгын хорооны хуралдаанд оролцсон гишүүдийн олонх зөвшилцөхийг дэмжиж, санал, дүгнэлтээ Аюулгүй байдал, гадаад бодлогын байнгын хороонд хүргүүлэхээр шийдвэрлэсэн.

Улсын Их Хурлын эрхэм гишүүд ээ,

Монгол Улс, Азийн хөгжлийн банк хоорондын хөтөлбөрийн хэлэлцээрийн төслийг зөвшилцөх тухай асуудлыг хэлэлцэн шийдвэрлэж өгнө үү.

**Б.Баттөмөр**: Хэлэлцэж байгаа асуудалтай холбогдуулан асуулт асуух гишүүд нэрсээ өгнө үү. Ганбат гишүүнээр тасалъя.

**Д.Ганбат**: Энэ зээл авах хотын жижиг сажиг асуудал гэж бий. Ямар асуудлыг жижиг сажиг гэдэг юм бол тийм тэр жижиг сажиг асуудал нь хэчнээн хэмжээний Азийн хөгжлийн банкны юмаар санхүүждэг юм бол? Энэ талаар тайлбарлаад өгөөч.

**Б.Баттөмөр**: 4 номерын микрофон.

**Б.Одсүрэн**: Ганбат гишүүний асуултад хариулъя.

Улаанбаатар хотын хамгийн том асуудлын нэг бол энэ. Улаанбаатар хотод үүсэж байгаа энэ авто замын түгжрэлтэй холбоотой ийм асуудал байгаа. Түгжрэлийн өөрийнх нь эдийн засгийн өртөг бол 2.8 их наяд хэмжээнд жилдээ бид нар шууд болон шууд бус аргаар энэ алдаж байгаа. Энэ нь түгжрэлтэй холбоотойгоор олон төсөл хөтөлбөрүүд явж байгаа. Үүний гол ажлын нэг бол энэ энхтайваны өргөн чөлөө буюу энхтайваны өргөн чөлөөгөөр өнөөдөр өдөртөө 700 мянган машин зорчих хөдөлгөөн хийдэг.

Энэ энхтайваны өргөн чөлөөний нийтдээ 4 уулзвар нь 2 түвшний уулзвар болох хэмжээнд бол очсон байгаа. Ер нь бол үндсэн замын ачаалал 22 мянган машинаас дээш туслах замын ачаалал 8 мянган машинаас дээш гарах юм бол энэ дээр 2 түвшний уулзвар зайлшгүй хийх шаардлагатай гэж үзэж байгаа. Энхтайваны өргөн чөлөөний зорчих хөдөлгөөнийг чөлөөтэй болгохын тулд энэ хоёр түвшинд оруулах, мөн түүнчлэн энэ нийтийн тээврийг тусгай эгнээгээр явуулах ийм зайлшгүй шаардлага үүсэж байгаа юм. Ер нь бол коридор шинэчлэл гэж хэлж ойлгож болно.

Энэ ажлын хүрээнд бол нийтдээ 7 сая доллар орчим ТЭЗҮ судалгаа зарцуулах ийм зориулалттай байгаа юм.

**Б.Баттөмөр**: Жавхлан сайд хариулна.

**Б.Жавхлан**: Хотынхон жаахан дутуу хариулж байна шүү. Хэзээ орох билээ. Маргааш Их Хурал дээр орохдоо зөв тайлбарлаарай. Энэ чинь одоо ингээд том төсөл яриад байх юм. Том төсөл ийм байна. Ганбатаа гол нь ийм байгаа юм.

Том төслөө өөрөө эдийн засгийн үр ашигтай амжилттай, одоо бүрэн гүйцэд болгохын тулд бэлтгэл ажлыг зөв хангах хэрэгтэй байгаа юм. ТЭЗҮ тэр одоо нарийн үнэлгээ ялангуяа боловсон хүчний энэ бэлтгэл ажил муу хангаснаас болоод нөгөө нэг том хөрөнгө оруулалт, том зээл тусламжийн ажлууд чинь өөрөө удаашрах, хугацаа нь сунгах ингээд нөгөө төлөвлөсөн авсан зээл хөрөнгө нь хүрэхгүй болох ч юм уу ийм эрсдэлүүд гараад байдаг юм. Тийм учраас бэлтгэл ажлыг маш сайн хангах хэрэгтэй байгаа учраас энэ жижиг зардал гэдэг нь нөгөө бэлтгэл ажлаа хаяж байгаа юм. Тэгээд тэрэндээ л одоо гаргана. Энэ нь сайн гараад үр дүнтэй болох юм бол том санхүүжилтийн ажил үр дүнтэй болно гэсэн ийм зорилгоор байгаа юм шүү. Ингэж сайн ялгаж салгаж хэлээрэй хотынхон.

**Б.Баттөмөр**: Чуулганаар орохгүй юм байна. Манай Байнгын хороогоор зөвшилцөөд тэгээд дуусах юм.

Би Одсүрэн даргаас асуугаадахъя. Энэ заавал гаднын зээл авч энэ жижиг зардлыг санхүүжүүлэх ёстой юм уу? Монгол Улсын гадаад өр 33, 34 тэрбум доллар болчихсон байна шүү дээ. Тэгэхээр үүнийг өөрсдөө дотоод эх үүсвэрээсээ санхүүжүүлээд хийж болдоггүй юм уу. Энэ гаднаас авч байгаа зээл тусламжийг арай өөр зүйлд зарцуулмаар байгаа юм. Нөгөө эдийн засгийг дэмждэг инновац эд нартаа өгдөг, ажлын байр бий болгодог аж ахуйн нэгжүүддээ олгодог ийм чиглэлд зарцуулбал зүйтэй юм шиг санагдаад байгаа юм. Эдийн засгийн байнгын хороогоор дэмжигдээгүй юм байна. Мэдээж заавал зээл авч хийх ёстой юм уу.

**Б.Одсүрэн**: Асуултад хариулъя. Ер нь энэ шинэ сэргэлтийн бодлогын хүрээнд хэрэгжүүлж байгаа төсөл хөтөлбөрүүд байгаа. Энэ тойрог зам болон хөнгөн галт тэрэг гээд төслүүд явж байгаа. Энэ төслүүдтэй уялдуулаад түгжрэлийг бууруулах цогц арга хэмжээний бодлогыг Монгол Улсын Ерөнхий сайдаар ахалсан Үндэсний хороон дээр төлөвлөгөө баталсан байгаа. Энэ төлөвлөгөөний дагуу энэ ажлууд явж байгаа гэж ойлгож болно. Ер нь өнгөрсөн хугацаанд нийслэл Улаанбаатар хотод энэ зам тээврийн асуудалтай холбоотой хөрөнгө оруулалтыг орхигдуулснаас болоод маш их хэмжээний тулгамдсан бөөгнөрсөн ийм асуудал үүсэж байгаа. Үүнийг нэг нэгдсэн цогц арга хэмжээгээр шийдвэрлэнэ гээд ер нь том зээлүүдийн түрүүн Жавхлан сайд хэлсэн. Энэ том төсөл арга хэмжээнүүдийн бэлтгэл ажлыг хангах ийм ажлууд явж байгаа.

Ер нь яагаад зээлээр үүнийг санхүүжүүлэх ёстой юм бэ гэвэл нийслэл дээр одоо тавигдсан байгаа төсөл хөтөлбөрүүд байгаа. Энэ бол ерөнхийдөө жижиг ажлуудыг бол санхүүжүүлж байгаа. Энэ зээлийн хүрээнд бол том санхүүжилт, том төслүүдийн ажлыг хангах ТЭЗҮ судалгаанууд, гаднын экспертүүд зайлшгүй орж ирэх, зайлшгүй шаардлага бага учраас энэ дээр тавигдсан байна гэж ойлгож байна даа.

**Б.Баттөмөр**: Асуулт асууж, хариулт авлаа. Хэлэлцэж байгаа асуудалтай холбогдуулан үг хэлэх гишүүд байна уу? Бат-Эрдэнэ гишүүн байна. Бат-Эрдэнэ гишүүнээр тасалъя.

**Д.Бат-Эрдэнэ**: Энэ бас гайгүй хугацаатай, гайгүй хүүтэй зээл байдаг байлгүй дээ. Тэгээд энэ үед зээл бол тэр том ажлын урьдчилгаа гэсэн маягаар хийгдэх гэж байна гэж тайлбарлаж байна. Энэ үед явчихсан ажлыг бас нэг их шүүмжлээд яах вэ? Тэгэхдээ би маш товчхон хэлье. Денверийн нэг хотын захирагч нь шинэ онгоцны буудлаа барих гээд байж байгаатай нэг хуралд нь оролцсон юм. Тэр хурлынх нь тал нь өөрөө яг тэр Денвер хотынхоо их баян хүмүүс нь байсан. Нөгөө хувийн компанийнхан байсан юм. Тэгээд тэд нар шинэ онгоцны буудлаа барихын тулд хуучин буудлаа яаж үнэд хүргэх вэ, эндээс яаж мөнгө босгож, шинэ онгоцны буудалдаа хөрөнгө оруулалт хийх вэ гэдэг асуудлыг ярьж байсан. Тэр 20 жилийн өмнө.

Тэгэхээр манайд нэг иймэрхүү хувийн хэвшилтэйгээ зөвшилцсөн, түрүүнд Баттөмөр гишүүн хэлж байна. Ийм том ажил ашигтай сайн ажил юм бол энд хийх хүмүүстэйгээ өнөөдөр ярилцаад тэд нар нь өөрөө урьдчилгааг гаргаад хийгээд явж болно л доо. Тэгэхээр хотын захиргаа маань энэ Монгол Улсыг санг авч явдаг, энэ бүтэц маань хувийнхантайгаа зөвшилцдөг, ярилцдаг энэ нэг юмыг бол цаашдаа анхаармаар байгаа юм. Үүнийг та нар маань тусгана уу, эс тусгана уу? Би ямар ч байсан хэлье гэж бодож байгаа юм.

Өнөөдөр ингээд бодитоор харахад хуучин онгоц, шинэ онгоцны буудал гээд түрүүнд шүүмжлэлд өртөж байна. Мэдээж тэнд мөнгө төгрөгийн асуудлууд байгаа. Энэ бол нэлээн ноцтой асуудлууд байгаа нь ойлгомжтой. Хуучин онгоцны буудлаа яаж эргэлтэд оруулах юм. Энэ шинэ онгоцны буудлынхаа ядаад гуравны хоёрыг нь тэндээс санхүүжүүлээд мөнгийг нь босгочих бүрэн боломж байгаа л байхгүй юу гэх мэт энэ асуудлуудыг ингээд бид нар нөгөө нэг сонгууль, дараагийн 2024 онд ч юм уу бодогдоод, бидний нөгөө нэг ийм бүтээлч эзний ёсоор ажиллах тэр эзэн хүний, тэр хүмүүсийн маань, Монголчуудын маань нүдийг бас хаагаад байгаа юм. Энэ асуудлыг залуучууд манай төрийн байгууллагынхан цаашдаа анхаарч ажиллах ёстой. 2.8 их наяд төгрөг өнөөдөр түгжрэл, бодит хохирол учруулж байна гээд энэ тоог хэлэнгүүт нь за за тэгвэл яршиг зүгээр үүнийг нь өгчихье гэсэн тийм хандлага бий болгох гээд л иймэрхүү чиглэлтэй л яваад байна шүү дээ.

Тэгэхээр энэ асуудал дээрээ цаашдаа энэ том төслийнхөө өмнө нь ингэж яахгүй бол энэ шаардлагатай юм аа гээд жижиг сажиг хөрөнгө мөнгө босгоод аваад байдаг, зээл аваад байдаг өрийн таац чинь улам хүндрээд яваа. Энэ асуудал дээр анхаараарай л гэж хэлэх гэсэн юм. Хувийнхантайгаа сайн ярилцаж бай. Санал бодлыг нь сонсож бай. Дарга бол зөвхөн тэр бусдаас хувийнхнаас илүү гэж байхгүй шүү дээ?

**Б.Баттөмөр**: Санал хураалт явуулъя.

Монгол Улс, Азийн хөгжлийн банк хоорондын хөтөлбөрийн хэлэлцээр Жижиг зардлыг санхүүжүүлэх хөтөлбөрийн төслийг зөвшилцөхийг зөвшөөрч гарын үсэг зурах эрхийг Засгийн газарт олгоё гэсэн томьёоллоор санал хураалт явуулъя.

Гишүүд саналаа өгнө үү? Санал хураалт.

Ганбат гишүүн горимын санал гаргана.

**Д.Ганбат**: Би уг нь дэмжсэн юм. Тэгсэн чинь гарсангүй. Горимын санал байна. Дахиад хураалгая.

**Б.Баттөмөр**: Урьд нь гарсан санал хураалтыг хүчингүй болгоё гэсэн томьёоллоор санал санал хураая.

Санал хураалтад 11 гишүүн оролцож, 7 гишүүн зөвшөөрч, 63.6 хувийн саналаар санал дэмжигдлээ.

Монгол Улс, Азийн хөгжлийн банк хоорондын хөтөлбөрийн хэлэлцээр, банк хоорондын хөтөлбөрийн хэлэлцээр, жижиг зардал, жижиг зардлыг санхүүжүүлэх төслийг зөвшөөрч гарын үсэг зурах эрхийг Засгийн газарт олгоё гэсэн томьёоллоор санал хураалт дахин явуулъя. Гишүүд саналаа өгнө үү.

Санал хураалтад 10 гишүүн оролцож, 7 гишүүн зөвшөөрч, 70.0 хувийн саналаар санал дэмжигдэж байна.

Уг асуудлыг хэлэлцсэн Байнгын хорооны санал, дүгнэлтийг Засгийн газарт хүргүүлнэ.

**Гурав дахь асуудал. Олон улсын иргэний нисэхийн тухай Конвенцын 50 дугаар зүйлийн а) хэсэгт нэмэлт, өөрчлөлт оруулах тухай Протоколд нэгдэн орох тухай санал** /Засгийн газар 2022.01.27-ны өдөр ирүүлсэн, **зөвшилцөх**/

Зам, тээврийн хөгжлийн сайд Л.Халтар, Зам, тээврийн хөгжлийн яамны Төрийн нарийн бичгийн дарга С.Батболд, мөн яамны Иргэний нисэхийн бодлогын хэрэгжилтийг зохицуулах газрын дарга Ч.Мөнхтуяа ийм бүрэлдэхүүнтэй ажлын хэсэг ирсэн байна.

Төслийн талаарх танилцуулгыг Засгийн газрын гишүүн, Зам, тээврийн сайд Халтар хийнэ. Халтар сайдын микрофоныг өгье. 2 номерын микрофон.

**Л.Халтар**: Монгол Улсын Их Хурлын Аюулгүй байдал, гадаад бодлогын байнгын хорооны дарга, эрхэм гишүүд ээ.

Олон улсын иргэний нисэхийн тухай 1944 оны Чикагогийн конвенц нь олон улсын иргэний нисэхийн аюулгүй, зохих журмын дагуу хөгжүүлэх, тодорхой зарчим, журмыг тогтоох, агаарын тээврийг тэгш бололцоотой байх үндсэн дээр найдвартай, үр ашигтай хөгжүүлэх зорилготой. Монгол Улс энэ конвенцод 1989 онд нэгдэн орж, энэ конвенцын дагуу байгуулсан олон улсын иргэний нисэхийн байгууллагын гишүүн улс болсон.

Олон улсын иргэний нисэхийн байгууллагын зөвлөл нь тус байгууллагын тогтвортой үйл ажиллагааг хангах, иргэний нисэхэд мөрдөх стандарт, зөвлөмжийг баталж мөрдүүлэх, хороо комиссын гишүүдийг томилох, гишүүн орнуудын хооронд үүссэн маргаанд арбитрын үүрэг гүйцэтгэдэг бөгөөд 3 жил тутам зохион байгуулдаг Ассамблейн чуулганаар сонгогддог 36 улсын гишүүнтэй удирдах байгууллага юм.

Олон улсын иргэний нисэхийн байгууллагын 2016 оны 39 дэх ассамблейн чуулганаар олон улсын иргэний нисэхийн тухай, конвенцын 50 дугаар зүйлийн а) хэсэгт нэмэлт, өөрчлөлт оруулах тухай Протоколыг баталж, зөвлөлийн гишүүн 36 орныг 40 болгон нэмэгдүүлэхээр тогтсон болно. Зөвлөлийг агаарын тээврийн салбарт тэргүүлэх үүрэг бүхий үүрэг гүйцэтгэдэг улс, агаарын навигацид их хувь нэмэр оруулдаг улс, газар зүйн голлох бүс нутгийн төлөөлөл гэсэн 3 ангиллаар сонгодог. Зөвлөлийн гишүүдийн тоог нэмснээс хойш 23 жилийн хугацаанд олон улсын нисэхийн байгууллагад 31 улс гишүүнээр элсэж, 193 гишүүнтэй болсон байна.

Техник технологийн дэвшил, хурдацтай өөрчлөгдөж буй агаарын тээврийн хөгжил, Ази номхон далай, Африкийн бүс нутгийн хөгжиж буй орнууд зөвлөлдөх төлөөллөө нэмэгдүүлэх саналыг харгалзан дээрх протоколыг баталсан. Уг протоколыг гишүүн орны гуравны хоёр буюу 128 улс нэгдсэнээр хүчин төгөлдөр болох бөгөөд өнөөгийн байдлаар 69 улс нэгдэн ороод байна. Монгол Улс энэхүү протоколд нэгдэн орсноор зөвлөлийн гишүүдийн тоог нэмэгдүүлэх, олон улсын санаачилгад хувь нэмрээ оруулж, цаашид олон улсын иргэний нисэхийн байгууллагын бодлого тодорхойлох, шийдвэр гаргах түвшинд оролцох зөвлөлийн гишүүнээр сонгогдох дөхөм болно оо.

Протоколд нэгдсэнээр улсын төсвөөс нэмэлт зардал гарахгүй шинээр хууль боловсруулах, нэмэлт, өөрчлөлт оруулах, хүчингүй болох шаардлага үүсэхгүй ээ.

Олон улсын иргэний нисэхийн тухай конвенцын 50 дугаар зүйлийн а) хэсэгт нэмэлт, өөрчлөлт оруулах тухай Протоколд нэгдэн орох асуудлыг Засгийн газрын 2022 оны 1 дүгээр сарын 19-ний өдрийн хуралдаанаар хэлэлцэж, Улсын Их Хурлын холбогдох байнгын хороотой зөвшилцөхөөр тогтоосны дагуу энэхүү асуудлыг танилцуулж байна.

Зохих шийдвэр гаргаж өгөхийг та бүхнээс хүсье.

Анхаарал тавьсанд баярлалаа.

**Б.Баттөмөр**: Хэлэлцэж байгаа асуудалтай холбогдуулан үг хэлэх гишүүд нэрсээ өгье. Бат-Эрдэнэ гишүүн.

**Д.Бат-Эрдэнэ**: Энэ саналыг дэмжиж байгаа юм. Тэгээд иргэний нисэхээс нөгөө навигацаас ордог орлого нэлээн багасах гээд байгаа юм. Үүнийгээ яаж нөхөх тийм бодлого байгаа вэ? Жишээлэхэд Өмнөговьд олон улсын онгоцны буудал байгуулаад тэндээсээ гадагшаа нисдэг ийм чиглэлийг Зам, тээврийн яам, Иргэний нисэхийнхээ бодлогын хүрээнд дэмжиж байгаа юу гэсэн ийм хоёр асуулт асууя.

**Б.Баттөмөр**: Халтар сайд 2 номерын микрофон.

**Л.Халтар**: Бат-Эрдэнэ гишүүний асуултад хариулъя.

Цар тахлын нөхцөл байдлаас үүдээд өмнө нь Монгол Улсын нутаг дээгүүр дамжиж өнгөрдөг байсан нислэгийн тоо 3 дахин буурсан үзүүлэлттэйгээр бид нар 2022 оныг угтсан. Ингээд нөхцөл байдал арай нэг гайгүй болоод иртэл европт болж байгаа нөхцөл байдал бас нөлөөллөө. Тэгээд 2022 оны 1 дүгээр сард Монгол Улсын нутгаар дамжин өнгөрч байсан нислэгийн тоо 2022 оны 3 дугаар сарын 3 дахь 10 хоногтой харьцуулахад 80 орчим хувийн бууралттай байна. Яг энэ хэмжээгээр навигацийн орлого буурч байна гэсэн үг. Цаашдаа бид нар энэ 2 зүйл дээр голлон ажиллана.

Нэгдүгээрт, Монгол Улсын нутаг дээгүүр дамжин өнгөрдөг агаарын хаалганы тоог нэмэгдүүлэхээр манай иргэний нисэхийнхэн ажиллаж байна. Энэ дээр одоо шаардлага байна.

Хоёрдугаар асуудал, аль болохоор бусад орнуудад хандаж Монгол Улсын агаарын орон зайг ашиглахад нээлттэй гэдэг энэ саналуудыг түлхүү тавих гэсэн хоёр чиглэлээр ажиллана. Түрүүчийн ажиллагаанууд явагдаж байна. Цаашдаа яах вэ? Нөхцөл байдлыг бид нар одоо эерэг болно гэдэг энэ төсөөлөлтэйгөөр ажиллаж байна.

Хоёрдугаар асуудал нь, Өмнөговь аймгийн Даланзадгад хотын нисэх онгоцны буудлыг өргөтгөх тухай асуудал ярьж байна. Өнгөрсөн удаа Монгол Улсын Ерөнхий сайд Өмнөговь аймагт ажиллах үеэр энэ асуудлыг орон нутгийн удирдлага, аймгийн Засаг даргад тавьсан. Ерөнхий сайдын өгсөн чиглэлийн дагуу Өмнөговь аймгийн нисэх онгоцны буудлыг цаашдаа 4D болгох энэ хөтөлбөрийг Монгол Улсын Засгийн газраас боловсруулсан шинэ сэргэлтийн бодлогын хүрээнд оруулаад явж байна. Ингэснээрээ голлож одоо олон улсын том оврын онгоцнууд бууна. Тухайн бүс нутагт аялал жуулчлалыг хөгжүүлэх, гаднаас шууд Улаанбаатарыг дамжихгүйгээр агаарын хилийн шинэ боомт нээх гэсэн ийм ач холбогдолтой. Зам, тээврийн хөгжлийн яам бодлогын хувьд бүрэн дэмжиж байгаа.

**Б.Баттөмөр**: Бат-Эрдэнэ гишүүнд 1 минут өгье.

**Б.Бат-Эрдэнэ**: Тэгэхээр сая дөнгөж хотын захиргааныхан орж ирээд бас нэг жижиг зардал санхүүжүүлэх гээд төслийн талаар яриад гарсан юм. Түүн дээр яригдсан нэг тоо бол Улаанбаатар хотын түгжрэл Монгол Улсын эдийн засагт 2.8 их наяд төгрөгийн бодит хохирол учруулж байна гэсэн. Тэгэхээр энэ дээр иргэний нисэх, Зам, тээврийн яамны цаашдын бодлого одоо жишээлээд энэ их мөнгөнөөс багасгах их боломжууд байна гэж хардаг. Дорнод, Ховд, Өмнөговьд ч юм уу олон улсын онгоцны буудал байгуулах, энэ нь өөрөө түгжрэлийг бууруулахад бодитой хувь нэмэр оруулна. Энэ дээр жишээлэхэд Зам, тээврийн яамныхаа нөхдүүдийг хоттой уулзуулаад энэ дээр 2.8 их наядаас тодорхой хэмжээний бас ингээд бүс нутгуудад олон улсын онгоцны буудал бодитоор байгуулаад бодит эрхийг нь өгвөл энд санхүүжилт хийх боломжууд байгаа. Тэгээд энэ дээр та нар сайн судалгаа хийгээрэй гэж хэлж байгаа юм.

**Б.Баттөмөр**: Гишүүд асуулт асууж, хариулт авлаа. Хэлэлцэж байгаа асуудалтай холбогдуулан үг хэлэх гишүүд байхгүй байна.

Санал хураалт явуулъя.

Олон улсын иргэний нисэхийн тухай Конвенцын 50 дугаар зүйлийн а) хэсэгт нэмэлт, өөрчлөлт оруулах тухай Протоколд нэгдэн орох тухай саналыг зөвшөөрч гарын үсэг зурах эрхийг Засгийн газарт олгоё гэсэн томьёоллоор санал хураалт явуулъя.

Ганбат гишүүн горимын санал гаргана.

**Д.Ганбат**: Өнөөдөр энэ техник хэрэгсэл чинь болохгүй байна. Бас л санал хураалтаар миний санал гарсангүй. Тэгэхээр санал хураалтыг дахиж явуулъя. Энэ чухал асуудал дээр. Засгийн газар, Зам, тээврийн яам нь ажлаа хийгээд тэр конвенцтой нэгдээд явах нь зүйтэй гэсэн бодолтой.

**Б.Баттөмөр**: Саяын хураасан санал хураалтыг хүчингүй болгоё гэсэн томьёоллоор санал хураалт явуулъя.

Санал хураалтад 10 гишүүн оролцож, 6 гишүүн нь зөвшөөрч, 60 хувийн саналаар Ганбат гишүүний горимын санал дэмжигдэж байна.

Дахин санал хураалт явуулна.

Олон улсын иргэний нисэхийн тухай Конвенцын 50 дугаар зүйлийн а) хэсэгт нэмэлт, өөрчлөлт оруулах тухай Протоколд нэгдэн орох тухай саналыг зөвшөөрч гарын үсэг зурах эрхийг Засгийн газарт олгоё гэсэн томьёоллоор санал хураалт явуулъя. Гишүүд саналаа өгнө үү.

Санал хураалтад 10 гишүүн оролцож, 6 гишүүн зөвшөөрч, 60 хувийн саналаар санал дэмжигдэж байна.

**Дөрөв дэх асуудалд орно. Олон улсын иргэний нисэхийн тухай Конвенцын 56 дугаар зүйлд нэмэлт, өөрчлөлт оруулах тухай Протоколд нэгдэн орох тухай санал** /Засгийн газар 2022.01.27-ны өдөр ирүүлсэн, **зөвшилцөх**/

Зам, тээврийн хөгжлийн сайд Л.Халтар, Зам, тээврийн хөгжлийн яамны Төрийн нарийн бичгийн дарга С.Батболд, мөн яамны Иргэний нисэхийн бодлогын хэрэгжилтийг зохицуулах газрын дарга Ч.Мөнхтуяа, Иргэний нисэхийн ерөнхий газрын дарга С.Мөнхнасан гэсэн ийм ажлын хэсгийн бүрэлдэхүүн байна.

Төслийн талаарх танилцуулгыг Засгийн газрын гишүүн, Зам, тээврийн сайд Халтар хийнэ.

**Л.Халтар**: Монгол Улсын Их Хурлын Аюулгүй байдал, гадаад бодлогын байнгын хорооны дарга, эрхэм гишүүд ээ.

Өмнө нь сая хэлэлцсэн асуудал дээр би Олон улсын иргэний нисэхийн тухай конвенцын 50 дугаар зүйлийн а) хэсэгт өөрчлөлт оруулах тухай асуудлыг танилцуулсан. Одоо 2 дахь асуудал бол Олон улсын иргэний нисэхийн тухай конвенцын 56 дугаар зүйлд нэмэлт, өөрчлөлт оруулах тухай асуудал байгаа гэдгийг та бүхэнд бас дуулгая.

Монгол Улс Олон улсын иргэний нисэхийн тухай Чикагогийн конвенцод 1989 онд нэгдэн орж, олон улсын иргэний нисэхийн байгууллагын 162 дахь гишүүн болсноор энэ байгууллагын бодлого, стандарт, зөвлөмжийг хэрэгжүүлэх гэрээ конвенц нэгдэх, аюулгүй ажиллагааны аудитад хамрагдах зэргээр гишүүн байгууллагын үүргээ биелүүлж, агаарын тээвэр, агаарын навигацийн үйл ажиллагааг өргөжүүлж ирсэн. Олон улсын иргэний нисэхийн байгууллага нь зөвлөл болон агаарын тээвэр, санхүү, хууль зүй, техникийн хамтын ажиллагаа, хүний нөөцийн хороонууд, агаарын навигацын комисс гэсэн бүтэцтэй үйл ажиллагаа явуулдаг.

Олон улсын иргэний нисэхийн байгууллага аюулгүй, үр ашигтай иргэний нисэхийн тогтолцоо бүрдүүлэх, бодлого, стандарт зөвлөмж боловсруулах, агаарын навигацийг өргөжүүлэх талаар гишүүн улсуудын санаачилга идэвхжиж, хүний нөөц, тоног төхөөрөмжийн чадамжтай болсныг харгалзан 2016 оны 39 дүгээр ассамблейн чуулганаар олон улсын иргэний нисэхийн тухай конвенцын 56 дугаар зүйлд нэмэлт, өөрчлөлт оруулах тухай протоколыг баталж, агаарын навигацын комиссын гишүүний тоог 19 байгааг 21 болгон нэмэгдүүлэхээр шийдвэрлэсэн байна.

Протоколын гишүүн орны гуравны хоёр хувь буюу 128 улс нэгдсэнээр хүчин төгөлдөр болох бөгөөд өнөөгийн байдлаар 69 улс нэгдэн оржээ. Монгол Улс энэхүү протоколд нэгдэн орсноор агаарын навигацийн комиссыг өргөжүүлэх, олон улсын санаачилгад хувь нэмрээ оруулж, олон улсын иргэний нисэхийн байгууллагын бодлого тодорхойлох, шийдвэр гаргах түвшинд оролцох мэргэшсэн хүний нөөцийн комиссын бүрэлдэхүүнд ажиллуулахад тус дөхөм болно.

Протоколд нэгдсэнээр улсын төсвөөс нэмэлт зардал гарахгүй, шинээр хууль боловсруулах, нэмэлт, өөрчлөлт оруулах, хүчингүй болох шаардлага үүсэхгүй юм. Олон улсын иргэний нисэхийн тухай конвенцын 56 дугаар зүйлд нэмэлт, өөрчлөлт оруулах тухай протоколд нэгдэн орох асуудлыг Засгийн газрын 2022 оны 1 дүгээр сарын 19-ний өдрийн хуралдаанаар хэлэлцэж Улсын Их Хурлын холбогдох Байнгын хороотой зөвшилцөхөөр тогтсон болно.

Зохих шийдвэр гаргаж өгөхийг та бүхнээс хүсье.

Анхаарал тавьсанд баярлалаа.

**Б.Баттөмөр**: Халтар сайд баярлалаа. Хэлэлцэж байгаа асуудалтай холбогдуулан асуулт асуух гэж гишүүд байвал нэрсээ өгнө үү. Алга байна. Үг хэлэх гишүүд байна уу? Алга байна.

Санал хураалт явуулъя.

Олон улсын иргэний нисэхийн тухай конвенцын 56 дугаар зүйлд нэмэлт, өөрчлөлт оруулах тухай протоколд нэгдэн орох тухай саналыг зөвшөөрч гарын үсэг зурах эрхийг Засгийн газарт олгоё гэсэн томьёоллоор санал хураалт явуулъя. Гишүүд саналаа өгнө үү.

Санал хураалтад 10 гишүүн оролцож, 6 нь зөвшөөрч, 60 хувийн саналаар санал дэмжигдэж байна.

Уг асуудлыг хэлэлцсэн тухай Байнгын хорооны хуралдааны тэмдэглэл болон санал, дүгнэлтийг Засгийн газарт хүргүүлнэ.

**Тавдугаар асуудал. Цөмийн энергийн комиссын үйл ажиллагааны тайлан, холбогдох хууль, тогтоомжийн хэрэгжилтийн талаарх мэдээллийг сонсох**

Цөмийн энергийн комиссын ажлын хэсгийг оруулъя. Монгол Улсын Их Хурлын 2022 оны хаврын ээлжит чуулганы хугацаанд хийх төлөвлөгөөнд хяналт шалгалтын цаглаварт Улсын Их Хурлын даргын 2022 оны 2 дугаар сарын 24-ний өдрийн 33 дугаар захирамжид Аюулгүй байдал, гадаад бодлогын байнгын хорооноос хийх хяналт шалгалтын ажлын хүрээнд Цөмийн энергийн комиссын үйл ажиллагаатай танилцах, тайлан мэдээлэл, илтгэлийг сонсох, цаашид хэрэгжүүлэх арга хэмжээний талаар санал солилцох гэж заасан тул өнөөдрийн Байнгын хорооны хуралдаанаар Цөмийн энергийн комиссын үйл ажиллагааны талаарх мэдээлэл, тайланг сонсохоор хэлэлцэх асуудлын дараалалд оруулсан.

Бүрэлдэхүүнийг танилцуулъя. Цөмийн энергийн комиссын Нарийн бичгийн дарга бөгөөд Ажлын албаны дарга Г.Манлайжав, мөн албаны Цөмийн технологийн бодлогын газрын дарга М.Чадраабал, Цөмийн аюулгүй байдлын бодлогын газрын Цөмийн технологийн бодлогын газрын дарга Э.Нямдаваа, Тамгын газрын дарга Б.Баатарцогт нар байна.

Цөмийн энергийн комиссын үйл ажиллагааны тайлан, холбогдох хууль, тогтоомжийн хэрэгжилтийн талаарЦөмийн энергийн комиссын Нарийн бичгийн дарга бөгөөд Ажлын албаны дарга Г.Манлайжав мэдээлэл хийнэ. 2 номерын микрофон өгье.

**Г.Манлайжав**: Байнгын хорооны дарга, гишүүдэд энэ өдрийн мэндийг хүргэе.

Цөмийн комиссын танилцуулгыг та бүхэнд цаасаар хүргүүлсэн байгаа. Тиймээс би цаг хэмнэх үүднээс товчхон ярья. Комисс 1962 онд байгуулагдсан, одоо энэ жил 60 насны ой болохоор ийм байгууллага байгаа. Комисс маань одоо Монгол Улсын Засгийн газрын гишүүн Шинжлэх ухааны асуудал эрхэлсэн Засгийн газрын гишүүн тэргүүлж байгаа. 18 гишүүнтэй үйл ажиллагаа явуулдаг, 9 яамны Төрийн нарийн бичгийн дарга, 3 агентлагийн дарга гээд та бүхэнд өгсөн танилцуулга дээр байгаа. Тэгэхээр комиссын дэргэд эрдэмтдийн зөвлөл, цацрагийн аюулгүйн зөвлөл үйл ажиллагаа явуулж байна. Комиссын өдөр тутмын үйл ажиллагааг нарийн бичгийн даргаар буюу бас ажлын албаны даргаар ахлуулсан ажлын алба хэрэгжүүлж байгаа. Би танилцуулгыг слайдаар та бүхэндээ үзүүлж байна.

Эрдэмтдийн зөвлөл Монгол Улсын нутаг дэвсгэр цацрагт ашигт малтмал болон цөмийн энергийг энхийн зорилгоор ашиглах орчин үеийн дэвшилтэт цөмийн технологийг нэвтрүүлэхэд тус комиссоос хэрэгжүүлж байгаа үйл ажиллагаанд мэргэжил арга зүйн зөвлөгөө өгөх ийм чиг үүрэгтэй ажиллаж байна. Одоогоор 11 гишүүнтэй цацрагийн аюулгүйн зөвлөл ч гэсэн цацрагийн аюулгүйн байдлыг хангах эрх зүйн орчныг бүрдүүлэх дүрэм журмыг боловсронгуй болгох чиглэлд зөвлөх үйлчилгээ үзүүлж байдаг. Энэ бол 8 гишүүнтэй зөвлөл ажиллаж байна. Өнгөрсөн 2015 онд цөмийн энергийн комиссын ажлын алба байгуулагдсан. Түүнээс өмнө 2009-2014 онд цөмийн энергийн газар Засгийн газрын хэрэгжүүлэгч агентлаг үйл ажиллагаа явуулж байсан юм. 2015 оноос хойш бид нар цөмийн энергийн комиссын хуралдааныг 18 удаа зохион байгуулж, 81 асуудал хэлэлцэн, 44 тогтоол гаргаж ажилласан.

Энэ хүрээнд хамгийн гол хийсэн ажлууд бол эрх зүйн орчныг боловсронгуй болгох ажлуудыг хийж гүйцэтгэлээ. 2015 оноос өмнө манай цөмийн энергийн салбарт хууль бодлогоос гадна нэгхэн цацрагийн аюулгүй норм, цацрагийн аюулгүйн ажиллагааны үндсэн дүрэм гэсэн албан баримт бичиг байсан. Энэ 2015 оноос хойш бид нар 18 эрх зүйн баримт бичгийг Засгийн газар Цөмийн энергийн комиссын хуралдаанаар хэлэлцүүлж нийтээр дагаж мөрдөх эрх зүйн баримт бичиг болгон ажиллуулсан. Энэ бол манай үйл ажиллагааны үндсэн гол ажил байлаа. Тэгээд энд бид нар олон улсын стандарт нормд нийцүүлсэн цацрагийн аюулгүйн норм, цацрагийн хамгаалалт, аюулгүй ажиллагааны үндсэн дүрэм, цацраг идэвхт материалыг аюулгүй тээвэрлэх дүрэм гэсэн ийм толгойтой үндсэн гол баримт бичгүүдийг бүгдийг нь батлууллаа. Одоо бид нар батлуулахаар бэлдсэн, нэлээд олон бас дүрэм журмууд байгаа. Энэ жил багтааж хэлэлцэж явна гэж бодож байна.

Хоёр дахь хэсэг нь, цацрагийн идэвхт ашигт малтмалтай холбоотой мэдээллийг гишүүд та бүхэндээ өгье.

Тэгэхээр та бүхэнд цаасаар оччихсон байгаа. Өнөөдөр Монгол Улсын батлагдсан ураны нөөц 192 мянга 241 тооны нөөц батлагдсан байгаа. Энэ тоогоороо л бид нар дэлхийн хэмжээнд ураны нөөц батлагдсан улсуудаас 10-т жагсаж байна. Дэлхийн нийт алдагдсан нөөцийн 2 хувь байгаа. Гэхдээ бид нар хайгуул хийгээгүй ашигт малтмалыг маш тааруухан хийж байгаа тохиолдол энд байна. Хамгийн гол нь нөгөө Францын хөрөнгө оруулалттай группийн Арева Монгол компанийн нээсэн ордууд дээр энэ нөөц өсөж байгаа. Өнөөдрийн байдлаар Монгол Улсад 13 орд, 100 гаруй орчим бол илрэлүүд байна. Тэгэхээр та бүхэнд ордуудын мэдээлэл энд байна. Ураны төслүүд бол идэвхтэй явж байгаа нь Бадрах энержи гэж компани. Гурван сайхан компанийн үйл ажиллагаа одоогоор явж байна. Бадрахын Энержи компани 2021 оны 7 сард Улаанбаатар хотод үйлдвэрлэлийн технологийн туршилтаа эхлүүлээд явж байна. Одоогийн байдлаар бол 8900 тонн гаруй шар нунтгийг гаргаж аваад байна. Энэ оны төгсгөлд өнгөрсөн оноос эхлээд 18 сарын турш энэ туршилтууд явагдаад, технологийн туршилт амжилттай явж дууссаны дараа техник эдийн засгийн үндэслэлд нэмэлт, өөрчлөлт оруулж үндсэн олборлолтын үйл ажиллагаа эхлэхээр ажиллаж байгаа юм.

Би цаг хэмнэх үүднээс шууд 31 дүгээр слайдыг өгчих. Бид нар энд цөмийн шинжлэх ухаан технологийн төв байгуулах асуудлаар Оросын Холбооны Улсын Росатом корпорацитай асуудал яригдаад явж байна. Энэ бол шинжлэх ухаан судалгааны реактор дээр суурилсан ийм лабораториудтай нэгж байхаар зорилт тавьж ажиллаж байгаа. Үүнийг Монгол Улсын их сургуулийн Цөмийн судалгааны төв энэ технологийн төв байгуулах асуудлаар хамтын ажиллагааны хамтран ажиллах тухай гэрээ хэлэлцээрийг хийхээр ажиллаж байна.

Дараад нь нууцлалын гэрээ хийж байгаа. Энэ төвийн асуудлыг Засгийн газарт танилцуулах юм. Тэгэхээр судалгааны төвд судалгааны реактортай цөмийн эмчилгээний төвтэй, сургалт судалгааны төвтэй, радио ба биологийн лаборатори, цацрагаар хүнсний бүтээгдэхүүн, бусад эмнэлгийн тоног төхөөрөмжийг шарах ийм жишигтэй төв байхаар байгаа юм.

Дараагийн слайд. Би цөмийн эрчим хүчтэй холбоотой товчхон мэдээллүүдийг өгье. Яагаад гэхээр уур амьсгалын өөрчлөлттэй холбогдуулаад цөмийн эрчим хүчний технологи хөгжүүлэлт сүүлийн үед эрчимтэй явагдаж байна. Одоогийн байдлаар бага болон дунд шатлалын цөмийн реакторуудыг хөгжүүлж байгаа 70-аад хөгжүүлэлт судалгааны төслүүд байна. Энэ дотор 4-5 төсөл одоо баригдаад туршигдаад үйл ажиллагаа явагдаж байгаа. Бид нар энэ дээр судалгааг хамтарч хийж байгаа юм. Тэгэхээр Монгол Улсад цөмийн эрчим хүчийг ашиглах ийм суурь судалгааны ажлуудыг эхлүүлэхийг Засгийн газраас чиглэл, даалгавар өгсөн.

Тэгээд Боловсрол, шинжлэх ухааны яам, Эрчим хүчний яам, Уул, уурхай хүнд үйлдвэрийн 3 сайдад бол үүрэг өгсний дагуу энэ судалгааны ажлууд тодорхой түвшинд эхлэлийн шатандаа явж байна. Тэгэхээр энэ судалгааны ажлуудыг явуулахад төсөв мөнгөний асуудал энэ жилийн төсөвтөө суулгаагүй байсан. Тэгэхээр 2023 оны төсөв дээр энэ судалгааны ажлууд тэр тусмаа энэ ажлыг цаашаа явуулахад хэрэгтэй цөмийн эрчим хүчийг хэрэгжүүлэх непо гэж нэрлэдэг тийм зохион байгуулалтын нэгжийг байгуулж энэ үйл ажиллагаа явагдах ёстой юм.

Дараагийн слайд. Мэдээлэл дотор Оросын Холбооны Улс, Бүгд Найрамдах Хятад Ард улс, манай хөршүүдийн хөгжүүлж байгаа цөмийн эрчим хүчний үйл ажиллагааны талаар мэдээллүүд тавьсан байгаа. Манай хоёр хөрш хамгийн олон цөмийн эрчим хүчний реакторуудыг өөрийнхөө нутаг дээр болон бусад улсууд дээр одоогоор барьж байна. Технологийн болон аюулгүй ажиллагааны үед маш өндөр болсон. Кюкүшимагийн цөмийн ослоос хойш энэ цөмийн бүх реакторууд дээр аюулгүй ажиллагааны бүх шалгалтууд хийгдсэн. Аюулгүй ажиллагааны шалгууруудыг маш өндөр болгосон. Тэр хэмжээгээрээ баригдах цөмийн станцуудын өртөг нэмэгдэж байгаа юм.

82 дугаар слайдыг тавьчих даа. Тэгээд би энэ танилцуулгын төгсгөлд тулгамдаж байгаа асуудлууд, Байнгын хороодод яагаад бид нар ажлаа танилцуулж байна гэхээр жил болгоны улсын төсвийг хэлэлцэх асуудал дээр манай Аюулгүй байдал, гадаад бодлогын байнгын хороо манай чиглэл дээр дутагдаж байгаа хөрөнгө мөнгөнд анхаарал тавьж дэмжлэг үзүүлж ирсэн. Тэгэхээр бид нар энэ салбарын хэрэгжилтийн үйл ажиллагаан дээр хамгийн тулгамдаж байгаа асуудлуудыг гишүүддээ танилцуулъя.

Юуны түрүүнд бид нар цөмийн аюулгүй ажиллагааны тухай 1994 оны конвенц, ашигласан түлшний болон цацрагийн хаягдлын менежментийн аюулгүй ажиллагааны тухай 1997 оны конвенц, төвийн материалыг биечлэн хамгаалах тухай 1980 оны конвенцын нэмэлт, мөн бага хэмжээний цөөн материалын 2005 оны шинэчилсэн протокол, цөмийн хохирлын нэмэлт нөхөн төлбөрийн тухай 1997 оны конвенц, цөмийн хохирлын иргэний хариуцлагын тухай 1997 оны Венийн конвенцын нэмэлт гэсэн ийм баримт бичгүүдэд Монгол Улс нэгдэн орох асуудлыг зохион байгуулж ажиллаж байна. Энэ онд конвенцуудыг Улсын Их Хурлаар оруулж баталж нэгдэн орох зайлшгүй шаардлагууд байгаа юм.

Хоёрдугаарт нь, Монгол Улсын Үндсэн хуульд орсон нэмэлт, өөрчлөлттэй холбогдуулан Хууль тогтоомжуудыг нэмэлт, өөрчлөлт оруулах, тэр дундаа Цөмийн энергийн тухай хуульд нэмэлт, өөрчлөлт оруулах асуудал бас тулгамдаж байгаа. Энэ бол Ашигт малтмалын тухай хууль, Баялгийн сангийн тухай хууль үндсэн гол хуулиудын араас явна гэдэг байдлаар энэ 3-4 жил хойшлогдоод байгаа юм.

Гуравдугаарт нь, төрөөс цөмийн энергийн салбарт баримтлах бодлого, мөн энэ хөтөлбөрийн хэрэгжилтийг хангах, цөмийн эрчим хүчний эх үүсвэрийг нь зах зээлд тодорхой байр суурь эзлэх, цөмийн технологийг ашиглагч, бусад улс орон, олон улсын байгууллагуудтай хамтран ажиллах, ийм статусыг дээшлүүлэх зорилгоор цөмийн комиссын ажлын албыг, Засгийн газрын тохируулагч агентлаг болгон зохион байгуулах асуудал бас Засгийн газарт яригдаж байгаа. Энэ бол нөгөө Засгийн газрын тухай хуульд нэмэлт, өөрчлөлт оруулах хуулийн төсөл бас явж байгаа юм. Тэгэхээр агентлаг байгуулах асуудал дээр бас манай Байнгын хороо өмнө нь бас хэд хэдэн удаа бас дэмжлэг үзүүлж ирсэнд талархаж байна.

Дөрөвдүгээрт, Монгол Улсын Ерөнхийлөгчийн 2021 онд Оросын Холбооны Улсад хийсэн айлчлалын мөрөөр хэрэгжүүлэх ажлын төлөвлөгөөнд бас туссан байгаа. Түрүүн миний хэлдэг цөмийн шалтгаант технологийн төвийг байгуулах энэ асуудлын үйл ажиллагааг эрчимжүүлэх, Монголд тэр тусмаа Монгол Улсын Их сургуулийн цөмийн судалгааны төв дээр энэ төслийг хэрэгжүүлэх чиглэл дээр дэмжлэг үзүүлэх ийм асуудал байгаа. Ер нь явж явж төсөвтэй холбоотой асуудлууд.

Тав дахь нь, Монгол Улсын цөмийн эрчим хүчний эх үүсвэрийг ашиглах суурь судалгааны ажлыг гүйцэтгэх шаардлагатай. Бас төсөв мөнгөн дээр бид нар одоо үнэлгээ тооцоонуудыг гаргаж байна.

Зургаад нь, Цөмийн аюулгүй байдлыг хангуулах нэгдсэн төлөвлөгөөг энэ жил бид нар шинэчлэн батлуулахаар ажиллаж байгаа. 2015 онд энэ цөмийн энергийн комиссын хуралдаанаар батлагдсан нэгдсэн төлөвлөгөө байдаг. Энэ нууцлалаар батлагдсан цаг үеийн нөхцөл байдал, одоо үүсэж байгаа гадаад болон дотоод нөхцөл байдалтай холбогдуулж энэ нэгдсэн төлөвлөгөөгөө бид нар шинэчлэхээр ажиллаж байна.

Долоодугаарт нь цацрагийн аюулаас урьдчилан сэргийлэх, хор уршгийг арилгах, хойшлуулахгүй сэргээн босгох арга хэмжээнд татан оролцуулах, техник, материал хэрэгслийн нөөцийг бүрдүүлж бэлэн байлгахад шаардлагатай байгаа багаж, тоног төхөөрөмж, техник хэрэгслүүд байдаг. Үүнийг улсын төсөв дээр, жил болгон тодорхой хэмжээгээр тусгаж шийдвэрлэх тал дээр дэмжлэг үзүүлж өгөөч гэж. Яагаад гэхээр Улсын онцгой комиссоос гаргасан тогтоол байдаг. Ямарваа нэгэн хөрш зэргэлдээ улс орнуудад цөмийн болон цацрагийн осол гарсан тохиолдолд бид нар бэлэн байдлаа хангасан байх ёстой.

Наймдугаарт нь, цацрагт идэвхт хаягдлын менежментийн байгууламжийн хүчин чадлыг нь нэмэгдүүлэх, энэ бол изотоп контор гэж улсын онц чухал объект байгаа, Алдар толгойд байрладаг. Би энэ завшааныг ашиглан Аюулгүй байдал, гадаад бодлогын байнгын хорооны гишүүд маань бололцоотой байсан бол бид нар бас нөгөө изотоп конторт та бүхний нэг айлчлуулж, тэндхийн үйл ажиллагаа нөхцөл байдалтай танилцуулах төлөвлөгөө байсан л даа. Та бүхэн урин дулаан цаг ирвэл бүр амар болох байх. Энэ ойрхон Улаанбаатараас 18 километрийн зайтай байгаа Алдар толгойн өвөрт байдаг энэ улсын онцгой объектод Аюулгүй байдал, гадаад бодлогын байнгын хорооны гишүүд маань очиж үзээд Монгол Улсын цацрагийн аюулгүй ажиллагаа, тэр тусмаа цацраг идэвхт хаягдлын менежментийг бид нар яаж хийж байгаа талаар бас үйл ажиллагаатай танилцахыг хүсэж байна.

Тэгэхээр энэ барилгатай холбоотой барилгын засвар, шинээр баригдах агуулахын зураг төсөл энэ асуудлыг бид нар 2023 оны улсын төсөв дээр бас оруулж ирнэ.

Танилцуулга дууслаа. Тэгээд та бүхнийг сонирхсон асуултад хариулъя. Баярлалаа.

**Б.Баттөмөр**: Манлайжав даргад баярлалаа.

Танилцуулгатай холбогдуулан асуулт асуух гишүүд байвал нэрсээ өгнө үү. Би дараа нь асууна. Энхболд гишүүнээр таслаа. Энхболд гишүүнд микрофон өгье.

**Н.Энхболд**: 3 асуулт байна. Саяхан энэ хэвлэл мэдээллийн хэрэгслээр яваад байсан ураны олборлолт эхэллээ. Яваандаа шар нунтаг гаргана гээд. Яг хаанахын орд газар дээр билээ. Ингээд олборлолт нь эхэлж байгаа юм шиг, шар нунтаг гарах хугацаа ойртсон юм шиг. Ийм мэдээ хэд хоног дараалж явсаар тэгээд одоо чимээгүй болчихлоо. Энэ хаанахын ямар орд дээр ямар үйл ажиллагаа явах гэж байна? Эрх зүйн талаасаа, аюулгүй байдлын талаасаа, зөвшөөрөл хяналтын талаасаа, хөрөнгө оруулалтын талаасаа бүх юм нь ингээд жигдрээд явчхаж байгаа ийм газар байна уу? Дан ганц манай дотоодын хөрөнгө оруулагч нар хийж байна уу, хамтарсан хөрөнгө оруулагчтай ийм нэгж газар байна уу? Энэ дээр нэг хариулт авъя.

Хоёр дахь нь, одоо орчин үед чинь ийм бага оврын хөдөлгөөнтэй гэж хэлж болохоор жишээ нь атомын хөдөлгүүртэй болсон усан онгоцнууд байна, хөвдөг нь ч байна, шумбадаг нь ч байна. Тийм ээ. Эднийг харахад тэр онгоц тэр чигээрээ тэр станц биш шүү дээ. Тэр жаахан хэсгийг нь л яг тэр цөмийн энергийн үүсгүүр нь эзэлж байгаа тэр хэмжээний юм ер нь иргэний зориулалтаар энд тэнд хийгдсэн юм байдаг юм уу? Одоо энд тэнд барьсан том цахилгаан станцууд нүсэр том л байгууламжууд байдаг шүү дээ. Олон барилга, сав, агуулах, одоо хамгаалалтын зүйлүүд гээд. Гэтэл тэр усан онгоцнуудын цөмийн хөдөлгүүр бол тиймэрхүү хэмжээний юм биш байж л таараа шүү дээ. Тэгэхээр тэр талын судалгаанууд, хийж үзсэн цахилгаан генераторуудыг иргэний зориулалтаар ашигласан улс орны туршлага манайд ашиглах боломж бий юу? Танин мэдэхүйн чанартай нэг ийм асуудал байна. Ямар нэгэн байдлаар та нар энэ талаар хөөцөлдөж судалж үзсэн асуудлууд байна уу?

Цацраг идэвхт бодис хадгалах 3 агуулах шинээр барьж авах бол нэн яаралтай эхлүүлэх шаардлагатай байна гэж байна. Сая хамгийн сүүлд нэгийг хойтонгийн төлөвлөгөөнд оруулах гэж 2023 оны төсөвт тусгуулах талаар ярьчих шиг боллоо Манлайжав дарга. Тэгээд үнэхээр ийм нэн яаралтай юм бол үүнийгээ бүр онцгой чухал ач холбогдолтой асуудал болгоод Их Хурал дээр, Байнгын хороон дээр, Засгийн газартай яриад шийддэггүй юм уу? Тэр изотоп конторын хоёр агуулах чинь дүүрчихсэн гэж байна. Тэгээд миний ойлгож байгаагаар дахиад 3 хэрэгтэй байгаа юм байна. Зөв үү? 3 дахь нь юм уу. Тэгвэл энэ танилцуулга дээрээ 3 дахь гэж бичихгүй байсан юм. Цацраг гурван агуулах барьж байгуулах ажил гээд бичсэн байна. 25 дугаар хуудсан дээр нь байна. 3 агуулах барих, 1 агуулах барих хоёр чинь өөр шүү дээ. Тийм биз дээ.

Их Хурлын гишүүд тэгээд буруу ойлголттой гурвын, гурван агуулах хэрэгтэй байхад нэг нь ч байхгүй гэж ойлгоод л. Тэгээд л үүнээс чинь гараад л гадуур яриа гарна шүү дээ. Хоёр агуулах нь дүүрчихсэн юм гэнэ лээ. Цаана нь гурав хэрэгтэй. Одоо нэг ч байхгүй. Тэр бодис хаа байна, яаж хадгалж байна, хэнд аюул учруулах гэж байна гээд л. Ингээд л явна шүү дээ. Ядаж 3 дугаар гэж бичсэн бол одоо 1 нь байгаа юм байна. Эрх биш дараа жилийнхээ төсөвт суулгаад хийх гэж байгаа юм байна гэж ойлгоно. Тэгээд энэ оруулж ирж байгаа бичиг баримт дээрээ анхааралтай хандмаар байна нэгд, эс үгүй бол түүнийгээ хэл. 3 юм уу, 1 юм уу? Ийм 3 асуултад хариулт авъя.

**Б.Баттөмөр**: 2 номерын микрофон Манлайжав дарга.

**Г.Манлайжав**: Энхболд гишүүний асуултад хариулъя.

Нэгдүгээр асуултыг би хариулъя. Ураны олборлолт гэдэг асуулт би түрүүн хэлсэн. Нөгөө технологийн олборлолтын үйл ажиллагаа 2021 оны 7 сараас эхэлсэн. Үүнийг Бадрах энержи ХХК гүйцэтгэж байна. Энэ Бадрах энержи компанийн 34 хувийг Монгол Улсын төр эзэмшдэг. Монгол Улсын төрийн эзэмшлийг Мон Атом ХХК-иар оролцож байна. 66 хувийг нь Арева Монгол компани эзэмшдэг. Энд Арева Монголиа толгой компани бол Францын хөрөнгө оруулалттай Орано групп байгаа. Тэгэхээр энэ 2013 онд хувьцаа эзэмшлийн гэрээг байгуулсан. 2015 онд энэ орд дээр ашиглалтын тусгай зөвшөөрөл авсан. 2016 онд орд ашиглах гэрээгээ байгуулаад байгаль орчны үнэлгээ техник эдийн засгийн үнэлгээ бүх юмаа батлуулж бэлдэж байгаад энэ өнгөрсөн оны 7 сараас энэ туршилтын олборлолт явагдсан юм. Тэгэхээр 18 сар энэ туршилтын холболт явагдаад би түрүүнд танилцуулж хэлсэн. Түүний дараа техник эдийн засгийн үндэслэл, үндсэн олборлолт руугаа орох ийм байдалтай үйл ажиллагаа явуулж байна. Үйл ажиллагааг бол Дорноговь аймгийн Улаанбадрах сумын нутагт хийж байгаа ийм туршилт байгаа юм.

Бага хүч чадлын ректоруудтай холбоотой мэдээллийг манай Чадраабал дарга товчхон хэлэх байх гэж бодож байна. Ер нь таны хэлдгээр нөгөө усан цахилгаан станц дээр хөвөгч KLT-40 гэдэг 70 мегаватын хүчин чадалтай ийм хөвдөг реактор Оросын Холбооны Улсад 2 жилийн өмнө ашиглалтад орсон. Үүнийг одоо оффшор байсныг оншор болгож хуурай газар дээр Якутад одоо барих үйл ажиллагаа явагдаж байна. Тэгэхээр миний түрүүний хэлдэг манай хөрш орнуудаас Оросын Холбооны Улс энэ чиглэлд нэлээд эн тэргүүнд явж байна. Бүгд Найрамдах Хятад Ард Улсад, Японд бас энэ бага чадлын прототайпын хөтөлбөрүүдийг бүх улсууд хийж байна. Бага чадлын хэд нь би бол 300 мегават хүртэлх ийм чадалтай эрчим хүчний реакторуудыг бид хэлж байгаа. Энэ дээр бид нар нэлээд олон судалгаануудыг хийж байна. Тэр тусмаа 30 мегаватаас доошоо чадалтай юм. Микро реакторуудын судалгаа хөгжүүлэлт улс орнуудад хийж байгаа.

Тэгээд 3 дахь асуудлыг хариулъя. Бид нар ойлголоо. Цацрагийн 3 дугаар агуулахын асуудал хүндрэлтэй байна. Нөгөө өмнө нь ашиглаж байсан нэг, хоёрдугаар агуулахын бараг 90 хувийн дүүргэлттэй болж байгаа. Тэгэхээр нөгөө гадна талын хамгаалалтын хэрэгслийн гадна дээр ч гэсэн бол аюулгүй ажлыг хангахад энд хүндрэл үүсдэг. Бид нар Америкийн Нэгдсэн Улсын бас эрчим хүчний яамны нэг төслийн хүрээнд 2 контейнер тоноглож, түүний камержилт аюулгүй ажиллагаа бас зүйлүүдийг хийлгээд бас изотоп конторын хашаан дотор ажиллуулж байгаа миний түрүүний хэлдэг изотоп конторын үйл ажиллагаатай манай Байнгын хорооны гишүүд энэ зун танилцвал их зүгээр байна.

**Б.Баттөмөр**: Энхболд гишүүн нэг минут тодруулъя.

**Н.Энхболд**: Арева ч нь энэ сүүлдээ нэрээ юу гээд өөрчилчихсөн байгаа Арона гэж хэлэв үү? Тэгээд би саяхан нэг нэвтрүүлэг үзсэн юм. Нигерт энэ Аревагийнхан тэр нөгөө шинэ нэрээр одоо яах вэ уг нь Арева нэртэй байж байгаад сүүлдээ нэрээ шинэчилсэн байх л даа. Уран олборлож байгаа, ураны орд газар ажиллаж байгаа тухай. Яг тэр баримтат киногоор бол үнэхээр аймшигтайгаар тэр иргэдийн эрүүл мэндийн байдал, цацрагийн асуудлыг үнэндээ анхаарлынх нь гадна хаячихсан юм. Арга хэмжээнд ажилладаг гэсэн ийм агуулгатай, ийм дүр зурагтай ийм баримтат кино гарч байна билээ. Тэгэхээр компаниуд хэчнээн том байж болно оо. Хичнээн нэртэй байж болно оо, дэлхийд ганц хоёрхон байдаг байж болно. Тэгээд хэрэв цаашаа энэ ингээд үргэлжлээд манайд явбал лав тэр Нигер шиг байж таарахгүй.

**Б.Баттөмөр**: Энхболд гишүүнд дахиад нэг минут нэмж өгье.

**Н.Энхболд**: Яг уурхай дээр ажилд хэрэглэж байсан тэр барилга байгууламжид хэрэглэж байсан мод, төмөр хийцүүдээ тосгонд авчирч өгөөд хүмүүс түүнийг нь булаацалдаж аваад барилга байшин барьдаг юм байна. Тэр хүн тэгэх ёсгүй шүү дээ. Сургууль барьчихдаг юм байна, тэгээд бүр зориуд нөгөө хяналт шалгалт, оруулдаггүй арайхийж очиж очсон хүмүүсийн юм гээд л үзэхэд тэр материалаар нь барьчихсан байшингууд нь нөгөө цацрагийн хэмжээ нь хэвийн хэмжээнээс хэд дахин их. Тэгээд тэр орчны тоос шороо бүх л тэр хавиар нил хэмжээнээс илүү. Тэгэхээр энэ компаниудыг ерөөсөө том гэж бодохгүй. Бидэнд хэрэгтэй энэ юмыг бид нар оруулж хамтарч ажиллаж хөрөнгө оруулалт татах хэрэгтэй. Гэхдээ хамгийн анхнаас нь, бүр эхний шатнаас нь эхлээд л маш нарийн хяналт тавьж байхгүй бол яг л тийм байдалд орох юм байна даа гэж би бас дотроо сэтгэл зовниж л байсан. Том компани ч дэлхийд дээгүүр ордог. Тэгсэн мөртөө тийм хариуцлагагүй ханддаг юм байна шүү.

**Б.Баттөмөр**: Энэ 21 дүгээр зуун бол атомын эрчим хүчийг энх тайвны зорилгод ашиглах энэ ийм зуун. Сая Дубайд гарсан дэлхийн тэр экспо-21 гээд тэр үзэсгэлэн дээр та бүгдийн ярьж байгаа Оросын Холбооны Улс, Хятад, Франц, Англи гээд тэр улсууд энэ атомын эрчим хүчийг энх тайвны зорилгод ашиглах чиглэлээр маш их сонирхолтой тийм мэдээллүүдийг тэнд тавьж орсон хүмүүс мэдээлэл өгч байна билээ.

Тэгэхээр Монгол Улс энэ атомын эрчим хүчний энэ ураны нөөцөөр дэлхийд 10-т, дэлхийн ураны нөөцийн 2 хувь нь Монголд байна гэж байгаа юм. Тэгэхээр дэлхийн хэмжээний 2 хувь нь байна гэдэг их том үзүүлэлт л дээ. Монгол Улсын хөгжлийн олон гарцуудын нэг нь юу вэ гэхээр энэ ураны эрчим хүчийг энх тайвны зорилгод ашиглах энэ асуудал байгаа юм. Монгол Улсын энэ эрчим хүчний хэрэглээ жил болгон одоо өсөж байгаа. 2 жил тутмын өсөлт нь энэ 3 дугаар цахилгаан станцыг хангах хэмжээний тийм эрчим хүчний хэрэглээ жил болгон өсөж байгаа.

Бид одоо харамсалтай нь тэр эрчим хүчийг ярьж чадахгүй байна л даа. 3 дугаар цахилгаан станцын өргөтгөл, Багануурын өргөтгөлүүдийг хийгдсэн сэргээгдэх эрчим хүчийг ашиглах чиглэлээр бас нэлээн юмнууд хийгдэж л байна. Тэгэхдээ бас санасанд хүрэхгүй ийм байдалтай байна. Ер нь энэ цөмийн реакторыг Монголд байгуулах чиглэлээр бид их олон жил ярьж байгаа юм. Энэ чиглэлд одоо хийгдэж байгаа сүүлийн үеийн яриа хэлцлүүд юу байна. Оросын талтай бас тохиролцоод сая Ерөнхийлөгчийн айлчлалын үед бас яригдсан байх аа. Тэрийг одоо реактор байгуулах энэ чиглэлд яригдсан. Тэгээд та бүгд энэ чиглэлд одоо юу хийх гэж байна? Мэдээлэл өгөөч гэсэн ийм юм байгаа юм.

Монгол Улсад ураны 13 орд байна, 100 гаруй илрэл байгаа гэж байгаа юм. Тэгээд энэ ураны хайгуулыг эрчимжүүлэх чиглэлээр ямар ажлууд хийгдэж байна, юу хийж болох вэ, төр засгаас одоо ямар дэмжлэг туслалцаа хэрэгтэй байна гэсэн хоёр дахь асуудал байна.

Бадрах энержи гээд энэ компани одоо энэ ураныг олборлох чиглэлд бас нэлээн сайн ажиллаж байгаа юм байна. 8900 тонн шар нунтаг одоо гаргасан гэж. Тэгэхээр дэлхийн зах зээлийн үнэ нэг тонн шар нунтгийн үнэ ямар байна. Цаашдаа чиг хандлага ер нь ямархуу байдалтай байна? Шар нунтгаас цаашаагаа боловсруулах боловсруулалт гэж байх уу үгүй юу, эцсийн бүтээгдэхүүн болгож чадах уу, үгүй юу. Эцсийн бүтээгдэхүүн биш л дээ. Шар нунтгаас цаашаагаа ямар боловсруулалтууд байж болдог юм. Өөрөөр хэлбэл нөгөө бүтээгдэхүүнээ үнэд хүргэхийн тулд бид чинь дандаа түүхийгээр нь экспортлоод байгаа шүү дээ. Ашигт малтмалынхаа баялгийг энэ чиглэлд одоо юу байдаг юм.

Дэлхийн 32 оронд 142 реактор ажиллаж байгаа юм байна. Дэлхийн эрчим хүчний 10.5 хувийг нийлүүлж байгаа юм байна. Тэгэхээр манайд одоо яг ямар боломжууд байна? Энэ чиглэлд одоо юу хийж болохоор бол? Монгол Улс төрийн бодлогодоо юуг одоо тусгаж явах явах шаардлага байна. Ийм асуултуудад хариулт авъя.

Манлайжав дарга 2 дугаар микрофон.

**Г.Манлайжав**: Баттөмөр гишүүний асуултад хариулъя. Бид нар Оросын Холбооны Улстай цөмийн шинжлэх ухаан технологийн төвийг байгуулах асуудлаар 2018 онд энэ төвийг байгуулах боломжийн талаар санамж бичиг байгуулсан. Харилцан ойлголцлын энэ хүрээндээ түрүүн миний хэлдэг нууцлалын гэрээ гээд ийм санамж бичгийг хэрэгжүүлэх 2 гэрээг Монгол Улсын их сургууль юутай байгуулаад одоо үйл ажиллагаа явуулж байна. Тэгэхээр яг цөмийн эрчим хүчний асуудлаар тухайлан хийсэн улс тийм байгууллагууд одоо байхгүй байна. Бид нар түрүүний хэлдэг Монгол Улсад цөмийн эрчим хүч ашиглах суурь судалгааны ажлуудыг гүнзгийрүүл гэсэн үүрэг Засгийн газраас өгөөд 3 яам хамтарсан байдлаар энэ ажил дээр одоо ажиллаж байна. Шинэ сэргэлтийн бодлогыг хэрэгжүүлэх хөтөлбөрийн жагсаалтад бас цөмийн эрчим хүчнийхээ бодлогыг тодорхой болгох асуудлаар энэ чиглэлийн технологийг нэвтрүүлэх төслүүдийг хэрэгжүүлэх. Энэ ажил одоо хийгдэж байна. Тэгэхдээ бид нарын төлөвлөсөн ажлуудын хүрээ, обьём, ачаалал нь нэлээд жаахан том.

Тэгэхээр энэ дээр түрүүний хэлдэг цөмийн энергийн хөтөлбөрийг хэрэгжүүлэх нэгжээ байгуулж, энэ нэгжээ тодорхой санхүүжилттэйгээр хийгддэг. Олон улсын байгууллагуудаас энэ цөмийн станцыг анх барих чиглэлээр ажиллаж байгаа бүх улсуудад 19 зүйлийн ийм шалгуурууд тавьдаг. Энэ 19 зүйлийг хэрэгжүүлэх ёстой. Энэ бол нөгөө төсөл хэрэгжүүлж байгаа байгууллагуудын үндсэн гол ажлууд байгаа юм.

Энэ танилцуулга дээр байгаа 19 асуудлыг бид нар бас өмнө нь 2009, 2010 онд төсвийн хөрөнгө оруулалтаар, бас зарим судалгаанууд дээр хийгдэж байсан. Одоо бид нар үүнийг цогцоор нь хийх талаар ажиллаж байна. 2, 3 дахь асуудлын чиглэлээр Чадраабал дарга товчхон мэдээлэл өгье.

**М.Чадраабал**: Цөмийн энергийн комиссын Ажлын албаны технологийн бодлогын газрын дарга Чадраабал. Аюулгүй байдал, гадаад бодлогын байнгын хорооны даргын асуултад хариулъя.

Цацраг идэвхт ашигт малтмалтай холбоотой өнөөдрийн байдлаар манай улсад батлагдсан ураны геологийн нөөц маань 192 мянган тонн ураны нөөц батлагдсан байгаа. Цаашдаа одоо бид нар ямар арга хэмжээ авахаар төлөвлөж байна вэ гэхээр 2 чиглэлээр үндсэндээ арга хэмжээ авах шаардлагатай байгаа юм. Эхний ээлжид одоо манай улсад байгаа энэ ураны геологийн нөөцийг нэмэгдүүлэх чиглэлээр тодорхой ажлуудыг зохион байгуулах шаардлагатай байгаа. Өмнө нь хийсэн судлаачдын урьдчилсан тооцоо судалгаагаар бол энэ геологийн нөөц цаашаа нэг сая тонн хүртэл өсөх боломжтой гэсэн. Тийм тооцооллуудыг өмнө нь судлаачид өгсөн байдаг юм. Тэгэхээр энэ чиглэлээр бас геологийнхоо нөөцийг нэмэгдүүлэх чиглэлээр анхаарах шаардлагатай байгаа.

Хоёрдугаар асуудал, одоо нэгэнт батлагдсан нөөц ордуудаа яаж эдийн засгийн эргэлтэд оруулж, экспортын төрлийг нэмэгдүүлэх вэ гэдэг чиглэлээр цөмийн энергийн комиссоос холбогдох яамдуудтай хамтран ажиллаж байгаа. Энэ хүрээндээ хамгийн эхэнд одоо бид идэвхтэй явж байгаа төсөл маань болохоор энэ Бадрах энержи компанийн хэрэгжүүлж байгаа төсөл байгаа юм. Зөөвч овоо, Дулаан-Уул гээд Дорноговь аймгийн Улаанбадрах суманд явж байгаа төсөл маань байгаа. Энэ төслийн хүрээнд өнөөдрийн байдлаар туршилтын олборлолт явагдаж байна. Энэ оны эцэс, ирэх оны 1 дүгээр улирал гэхэд туршилтын олборлолтууд дуусна. Үүний дараа техник эдийн засгийн үндэслэлд нэмэлт тодотгол хийгдэх ажлууд хийгдэнэ. Залгуулаад Ашигт малтмалын газартай байгуулсан орд ашиглах гэрээ, мөн цаашдаа хувьцаа эзэмшигчдийн гэрээний асуудлууд маань одоо ингээд давхар яригдах асуудлууд байгаа.

Францын талаас хөрөнгө оруулалтын гэрээ байгуулъя гэдэг асуудлыг бол бас ярьж эхэлж байгаа, яг үүнтэй зэрэгцээд. Тийм учраас бид нар ашигт малтмалын хувьд эхний ээлжид.

**Б.Баттөмөр**: Нэмж цаг өгье, нэмж хариулъя.

**М.Чадраабал**: Тэгэхээр энэ ордыг эдийн засгийн эргэлтэд оруулах ажлыг эрчимжүүлэх шаардлагатай байгаа. Дараагийн явж байгаа төсөл маань Гурван сайхан төсөл байгаа. Дундговь аймагт одоо байрлаж байгаа нийт батлагдсан геологийн нөөц нь 23 мянган тонн ураны нөөцтэй. Одоогийн байдлаар яг хөрөнгө оруулалт хийж байгаа компани болохоор Чех улсын компани бол ажиллаж байгаа Мон атом компанитай хамтран ажиллаж байна.

Даргын асуусан 2, 3 дахь асуулт нь болохоор энэ уранаа ер нь цаашид бид нар ер нь боловсруулах уу гэдэг асуулт байна. Яах вэ олон улсын практикаас харахад ер нь цөмийн түлшний цикл гэж салбарын нэг ийм том цикл байдаг юм. Энэ олборлолтоосоо авхуулаад олборлосон бүтээгдэхүүнээ хөрвүүлнэ гэдэг маань одоо энэ хатуу төлөвөөс нь ийм хийн төлөв рүү оруулдаг. Нөгөө янз бүрийн хэрэггүй эрдсээс нь салгадаг тийм процесс байгаа. Бизнесийн бас нэг чиглэл. Үүний дараа хөрвүүлсэн энэ шар нунтгаа баяжуулах ийм үйлдвэрлэлийн процесс бий. Энэ маань үндсэндээ цөмийн зэвсэгтэй 5 оронд үндсэндээ хийдэг. Бусад дэлхийн улс орнуудад бол хориглодог. Өөрөөр хэлбэл цөмийн зэвсэг үл дэлгэрүүлэх гэрээтэй холбоотойгоор хүссэн орон, энэ үйлдвэрлэлийг эрхлэх боломж байхгүй. Зөвхөн тусгай лицензтэй буюу одоо энэ 5 оронтой холбоотой улс орнууд энэ чиглэлийн ажлыг эрхэлдэг юм.

Дараагийн энэ баяжуулсан уранаа яадаг вэ гэхээр цөмийн үйлдвэрт яг жинхэнэ ашиглах түлш хийж үйлдвэрлэл нөгөө атомын цахилгаан станцуудад нийлүүлдэг бас нэг ийм үндсэн чиглэл байгаа юм. Тэгэхээр цацраг идэвхт ашигт малтмалтай холбоотой яг станцад ашигтай үндсэндээ энэ 4 тусдаа бизнесийн ийм циклүүд явж байгаа. Манай улсын хувьд бол зөвхөн яг эхний шат буюу олборлоод экспортод гаргах гэсэн үндсэн үйл ажиллагаан дээр бид бүхэн төвлөрч байна.

Дараагийн гурав маань бол яг манай улсын нийгэм эдийн засгийн хөгжил болон бусад нөхцөл байдлуудаас болоод одоохондоо яг хийгдэх хараахан болоогүй гэж бид бүхэн үзэж байгаа. Эхний ээлжинд ямар ч байсан энэ олборлолтын асуудлыг эхлээд, тэгээд дараа дараагийн асуудлыг үе шаттай судлах нь зүйтэй байгаа гэсэн тийм төсөөлөлтэй байгаа. Цацрагт идэвхт ашигт малтмалын хувьд өнөөдрийн байдлаар ураны ханш бол өсөлттэй байгаа.

Оросын холбооны улсаас Украин улсад явуулж байгаа үйл ажиллагаатай холбоотойгоор ураны үнэ бол 3 сарын эхнээс авхуулаад өссөн байдалтай байна. 14-20 орчим хувь гэсэн янз бүрийн тооцооллууд байгаа. Одоо яг цацраг идэвхт ашигт малтмалын зах зээл дээр нэг килограмм ураны үнэ 124 америкт долларын ханштай байгаа. Украинд болж байгаа үйл ажиллагаа эхлэхээс өмнө 110 хүрээгүй, 94 америк доллартой байсан, одоо энэ 124-126-гийн хооронд байна гэсэн мэдээлэлтэй байна.

**Б.Баттөмөр**: Баярлалаа. Хэлэлцүүлэгтэй холбогдуулан үг хэлэх гишүүд байна уу? Алга байна.

Цөмийн энергийн комиссын үйл ажиллагааны тайланд холбогдох хууль тогтоомжийн хэрэгжилтийн талаарх мэдээллийг сонсож дууслаа.

Ингээд Аюулгүй байдал, гадаад бодлогын байнгын хорооны хуралдаанаар хэлэлцэх асуудал дууссан тул хуралдаан өндөрлөснийг мэдэгдье.

Байнгын хорооныхоо хуралд идэвхтэй оролцсон гишүүддээ баярлалаа

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ П.МЯДАГМАА